Проктоседил – medu.uz – Дорилар ҳақида маълумотлар ўзбек тилида\nHome Йўриқномалар Проктоседил\nПрепаратнинг савдо номи: Проктоседил® (Proctosedyl)\nДори шакли: маҳаллий қўллаш учун суртма\n1 грамм суртма сақлайди:\nгидрокортизон ацетати – 5,58 мг\nфрамицетин сульфати – 10,00 мг\nгепарин натрий – 100 ХБ\nэскулозид – 10,00 мг\nбензокаин (этиламинобензоат) – 10,00 мг\nбутамбен (бутиламинобензоат) – 10,00 мг\nЁрдамчи моддалар: холестерин, суюқ парафин (Е905с), оқ юмшоқ парафин (Е905с), полисорбат 80, (Е433), пропиленгликоль (Е1520), макрогол (полиэтиленгликоль) 400 (Е1521), макрогол (полиэтиленгликоль) 4000 (Е1521), макрогол (полиэтиленгликоль) 1500 (Е1521).\nТаърифи: деярли оқ (яшил-сарғиш тусли) ёғли, бир хил, гомоген масса.\nФармакотерапевтик гуруҳи: колопроктологияда ыщлланадиган восита (геморройга қарши восита)\nГеморрой ва аноректал соҳанинг бошқа касалликларини даволаш учун мажмуавий препарат.\nГидрокортизон-глюкокортикоид, яллиғланишга қарши восита ҳисобланади. Қизариш, шиш, оғриқ ва шу каби яллиғланишнинг турли белгилари ва симптомларини бартараф этади.\nГепариннинг натрий тузи – ангикоагулянт восита ҳисобланади, геморройнинг тромботик асоратларини бартараф этади.\nФрамицетин сульфати – маҳаллий қўллаш учун кенг таъсир доирасига эга антибиотикдир. Бир қатор граммусбат ва грамманфий микроорганизмларга нисбатан бактерицид фаолликка эга.\nЭскулозид Р витаминига турдошдир, капиллярларнинг юқори мўртлигини камайтиради.\nЭтиламинобензоат ва бутиламинобензоат маҳаллий оғриқ қолдирувчи ва қичишишга қарши таъсирга эга, анал сфинктернинг спазмларини камайтиради.\nПрепаратнинг самараси қўлланганидан кейин бир неча минут ўтгач намоён бўлади.\nИчки ва ташқи геморрой, қайтарилишини олдини олиш; перианал экзема, проктит, орқа тешик йўлининг ёрилиши; геморройи бўлган беморларни операциядан олдин ва кейин даволаш, туғруқдан кейинги геморрой.\nСуртманинг озгина миқдори қичишиш ва оғриқли соҳага эрталаб ва кечқурун, шунингдек, ҳар бир ич келишдан кейин суртилади.\nТўғри ичакка янада чуқурроқ киритилиши учун суртмали тюбикка аппликатор кийдирилади ва у тўғри ичакка етарлича чуқур киритилганига ишонч ҳосил қилинганидан сўнг тюбикнинг пастки четини эҳтиёткорлик билан босган ҳолда аппликатор аста-секин чиқариб олинади.\nСуртма ректал капсулалар билан бирга қўлланиши ҳам мумкин.\nПроктоседил® қисқа муддат (кўпи билан 7 кун) давомида қўлланилади.\nТўғри ичак соҳасида дискомфорт ҳисси ва препарат компонентларига юқори сезувчанликнинг бошқа реакциялари юзага келиши мумкин.\nАчишиш, шиллиқ қаватни қуруши, иккиламчи инфекцияни қўшилиши кузатилиши мумкин.\nПроктоседил® катта дозаларда ва/ёки узоқ вақт давомида қўлланганида гидрокортизон билан боғлиқ тизимли ножўя таъсирлар юзага келиши хавфи ошади.\nПрепарат компонентларига юқори сезувчанлик.\nПрепаратни аноректал соҳанинг туберкулезли, вирусли ва замбуруғли шикастланишида қўллаш мумкин эмас.\nЭмизикли ёшдаги болаларда препаратни қўллаш мумкин эмас.\nАртериал гипертензияси, юрак етишмовчилиги бўлган беморларда эҳтиёткорлик билан қўллаш керак.\nМаҳаллий қўллаш учун суртма.\n10 г дан алюминий тубада. Ҳар бир туба қўллаш бўйича йўриқномаси ва пластик учлик (канюля-дозатор) билан бирга картон қутида.\n+25°С дан юқори бўлмаган ҳароратда сақлансин.


Самарқандда ғалладан бўшаган 85,1 минг гектар майдонда такрорий экин экилади - zarnews.uz\nВилоят деҳқонлари жорий йилда 94 минг 230 гектар майдонда ғалла парваришлади. Шу кунларда эса жойларда ўрим-йиғим ишлари қизғин давом этмоқда.\nДеҳқоннинг юмуши ғаллани ўриб-йиғиб олиш, юқори ҳосил етиштириш билан якунланмайди. Ғалладан бўшаган майдонларни шудгорлаш, такрорий экин экиш ва аҳолининг озиқ-овқат маҳсулотларига бўлган талабини қондириш ҳам бугунги куннинг долзарб вазифаси ҳисобланади. Шу боис, деҳқонларимиз ғалладан бўшаган майдонларни пешма-пеш шудгорлаб, далаларга такрорий экин экиш ишларини бошлаб юборишди.\n- 20 июнгача вилоятимизда 15 минг гектардаги ғалла ўрилиб, 540 дан ортиқ ҳайдов техникаси жалб қилинган ҳолда 1850 гектардан ортиқ майдон шудгорланди, - дейди вилоят қишлоқ хўжалик бошқармаси бўлим бошлиғи Аслиддин Маматмусаев. – Режага кўра, жорий йилда ғалладан бўшаган 85 минг 142 гектар майдонга такрорий экин экиш режалаштирилган. Бу йил вилоятимизда 2020 йилга нисбатан 6 500 гектар ва 2016 йилга нисбатан 17 минг 853 гектар кўп майдонда такрорий экин экиш мўлжалланмоқда. Жумладан, 3 минг гектардан ортиқ майдонда сабзавот етиштирилади. Бунинг учун тажрибали деҳқонлар бириктирилади, сифатли ва экспортбоп навли уруғлар танлаб олинди. 9 231 гектар майдонда картошка экилади. Бунинг учун Нидерландиядан қарийб 4 минг тонна картошка уруғи олиб келиш режалаштирилган. Ҳисоб-китобларга кўра, шунча майдоннинг гектаридан 20 тоннадан ҳосил олинганда ҳам қарийб 185 минг тонна картошка етиштириш мумкин. Бу эса вилоятимиз аҳолисининг картошкага бўлган эҳтиёжини тўла қондириш билан бирга, ҳосилни экспорт қилиш имкониятини ҳам яратади. Бу эса деҳқонга қўшимча даромад келтиради.\nҚишлоқ хўжалик маҳсулотлари орасида энг кўп экспорт қилинадигани дуккакли экинлар ҳисобланади. Бу турдаги экинлардан вилоятимиз деҳқонлари қарийб 35 минг гектар майдонда деҳқончилик қилишни режалаштиришган. Бунда албатта, мош ва ловия асосий майдонни эгаллайди. Ғалладан бўшаган 35,7 минг гектардан ортиқ майдонда такрорий экин сифатида озуқа экинлари, 2 755 гектарда кунгабоқар, чорва учун 28 минг гектарга яқин майдонда маккажўхори етиштирилади. Шунингдек, бу йил 7,7 минг гектарда оқ жўхори экиш ҳам режалаштирган. Аҳамиятлиси, жорий йилда ҳудудларда дафтарларга киритилган, кам таъминланган ва ишсиз фуқароларнинг даромад манбаини яратиш, оилаларнинг бандлигини таъминлаш учун ғалладан бўшаган майдонларда 180,5 мингдан ортиқ фуқарога ўртача 25 сотихдан ер майдони ажратилади. Уларга экин турлари, техника таъминоти, ўсимликларга ишлов бериш ва бошқа масалаларда тажрибали деҳқонлар томонидан кўмак берилади.\nБу йилги такрорий экин даври ҳам деҳқонларимиз учун ўзига хос синов палласи бўлмоқда. Ҳароратнинг кескин кўтарилиши ўсимликларнинг вегетация даврига таъсир ўтказган бўлса, иккинчи томондан сув ресурсларининг тақчиллиги туфайли бор имкониятдан оқилона фойдаланиш тақозо этилмоқда. Тажрибали деҳқонлар бундай шароитда далани кечки пайтда суғориш, сув исроф бўлишининг олдини олиш муҳимлигини яхши англашади. Шу боис, далани тайёрлаш ва экинни ўз вақтида ундириб олишга аҳамият қаратилмоқда.\nТуманларда бу борада аниқ режалар асосида ишлар олиб борилмоқда. Масалан, вилоятнинг олис ҳудуди бўлган Пахтачи тумани деҳқонлари жорий мавсумда 6 254 гектар майдонда эл ризқини етиштирди. Шу кунларда туманда ғалла ўрим-йиғим ишлари якунланиш арафасида.\n- Жорий йилда туманимиз деҳқонлари ғалладан бўшаган 5 839 гектар майдонда такрорий экинлар экишни режалаштирган, - дейди туман қишлоқ хўжалик бўлими бошлиғи ўринбосари Жавлон Арнақулов. – Туманимизда сув ресурсларини ҳисобга олиб, ижтимоий ҳимояга муҳтож 11 446 аҳолига ўртача 33 сотихдан 4 146 гектар ер майдони ажратилиб, такрорий экин экилиши белгиланди.\nЖумладан, 85 гектар майдонда сабзавот, 350 гектарда кунгабоқар, 2 800 гектар майдонда дуккакли экинлар, 2,6 минг гектарда озуқа экинлари, 2 100 гектарда маккажўхори ва 500 гектарда оқ жўхори экиш режалаштирилган. Бу албатта, туманнинг тупроқ шароити, иқлим, суғориш имконияти, уруғлик сифати ҳисобга олиниб, экин турлари жойлаштирилган.\nДеҳқонларимизнинг такрорий экиндан мўл ҳосил етиштириши учун техника таъминоти, ёқилғи, уруғ ва бошқа зарурий жиҳатлар эътиборга олинган. Улар етиштирган ҳосилни ички бозорга, савдо ярмаркалари, қайта ишловчи ва экспорт қилувчи корхоналар томонидан харид қилиниши борасида ҳам муаммо бўлмайди.\nТеглар: такрорий экин


«Солиқ ва божхона хабарлари» газетасининг 2018 йил 18 сентябрь 37-сони - Gazeta.Norma.uz\n«Солиқ ва божхона хабарлари», №37, 2018й. 18 сентябрь\nМол-мулк ва ер солиқларини тўлаш муддати тугаяпти\n2018 йил учун жисмоний шахслардан олинадиган мол-мулк солиғи ва ер солиғини тўлаш муддати тугашига жуда оз қолди. Уларни 2018 йил 15 октябргача тўлаш зарур.\nПрезидентнинг 5.09.2018 йилдаги ПҚ–3931-сон қарори билан нодавлат таълим муассасалари учун бир қатор солиқ ва божхона имтиёзлари назарда тутилган.\nИмтиёз эгалари реестр тўлдирмайди\nКорхона халқаро туризм билан шуғулланади ва ҚҚС тўлашдан озод қилинган. Бу ҳолда кирувчи ҳисобварақ-фактуралар реестрини тўлдириш керакми?\nҚҚС: нималар ҳисобга қабул қилинади\nУмумбелгиланган солиқларни тўловчи корхонада ҚҚСдан озод қилинган спорт хизматлари хизматларни реализация қилиш умумий ҳажмининг 47%ини ташкил этади. У ҚҚС солинадиган хизматларни ҳам кўрсатади: кўчмас мулкни ижарага бериш – 50%, умумий овқатланиш – 2%, чакана савдо – 1%. Корхонада харажатларни мутаносиб тақсимлаш усули қўлланади. Ижарага олувчиларнинг айримлари билан коммунал хизматларни қоплаш шартномаси тузилган (ҳисобварақ-фактураларда ҚҚС кўрсатилган). Айрим ижарага олувчилар коммунал хизматларнинг бир қисмини қопласалар, олинган товарлар ва хизматлар (газ, электр, сув) бўйича ҚҚСни қандай қилиб тўғри ҳисобга киритиш мумкин?\nМаблағ етмаётган бўлса\nЯИТ ва суғурта бадалларини тўлаш муддати – ҳисобот ойидан кейинги ойнинг 25-санасигача. Счётда уларни тўлашга пул маблағлари бўлмаса, нима қилиш керак?\n2018 йилнинг сентябрь ойи учун\nПрезидентнинг божхона тартиб-таомилларини соддалаштириш ва божхона хизмати органлари фаолияти самарадорлигини оширишга доир фармони лойиҳаси ҚҲТБТ порталида муҳокама қилинди.\nЗахира қаерга сарфланади\nЗахира капитали счётида (8520) 10 млн сўмлик сумма бор. У қаерга ҳисобдан чиқарилади?\nУй-жой қурилиши ҳисоби\nВазирлар Маҳкамасининг қарорига мувофиқ корхона ҳокимликдан 2 та қурилиши тугалланмаган кўп қаватли уйни текинга олди. У қурилишни тугаллаб, уйларни ўз ходимларига реализация қилиши, бир қисмини кам таъминланган оилалар, болалар уйлари тарбияланувчиларига бериш учун ҳокимликка текинга бериши белгиланган эди. Ушбу уйларни қуриш харажатлари ва уларни реализация қилиш бухгалтерия ҳисобида қандай акс эттирилади?\nЗарар кўрганда дивидендлар тўлаш мумкинми?\nРаҳбар (муассис ҳам унинг ўзи): «Марья Ивановна, менга зудлик билан пул керак. Дивидендларни шахсий счётимга ўтказинг». Бош бухгалтер: «Бироқ…, Иван Петрович, биз зарар кўрганмиз-ку. Қанақа дивидендларни гапиряпсиз?» Раҳбар: «Бу билан ишим йўқ! Ҳисоб-китоб счётимизда пул борлигидан фойдаланиб, буни бугуноқ қилиш керак!» Таниш манзара, шундай эмасми? Бундай вазиятда бухгалтер нима қилиши мумкин? Корхона зарар кўрган бўлса, дивидендлар тўлаш мумкинми? Агар жамият соф активларининг қиймати унинг устав фонди ва захира фонди суммасидан кам бўлса ёки дивидендларни тўлаш натижасида камайса, фойдани тақсимлаш тўғрисида қарор қабул қилиш ҳамда дивидендлар тўлаш қонун ҳужжатлари билан тақиқланади (ЎРҚ–370-сон Қонуннинг 54-моддаси, 310-II-сон Қонуннинг 26-моддаси).\nМуассис бир вақтнинг ўзида корхона ходими ҳисобланади. Муассисда иш ҳақи ўтказиладиган пластик карта бор. Дивидендларни муассиснинг иш ҳақи ўтказиладиган пластик картасига туширса бўладими? Дивидендларни тушириш учун қўшимча пластик карта очиш шартми?\n№34 21 август 2018


Имкониятдан фойдаланиб қолинг!\n“Серпiн” дастури амалга оширила бошлаганидан буён вилоятимиз ёшларидан 5500 нафари Шимолий вилоятларда олий ва ўрта махсус маълумот олмоқда.\nУч йил мобайнида Шимолий, Шарқий ва Ғарбий Қозоғистон, Ақтўбе, Ақмўла, Қўстанай, Павлодар, Қарағанди вилоятларига борган ёшларимизнинг 4698 нафари олий ўқув юртларида ўқимоқда. Ҳар йили “Серпiн” дастурига ажратилаётган грантларнинг тахминан эллик фоизи (2014 йилда 1050 грантдан 540таси, 2015 йилда 5000 грантдан 2580таси, 2016 йилда 3162 грантдан 1578таси) минтақамиз вакилларига насиб этди.\nЎрта махсус таълим бўйича эса, қуйидаги рақамлар қайд этилди: 2014 йил – 1000 грантдан 326, 2015 йил – 1200 грантдан 359, 2016 йил – 1000 грантдан 244.\n2017 йилда “Серпiн” дастурига кўра 5000 грант ажратилиши кутилмоқда, шундан 4 мингтаси – олий ўқув юртларига. Жорий йил бошидан буён мазкур дастурни тарғиб этиш мақсадида 80та учрашув ўтказилди, уларда 8 мингдан зиёд йигит-қизлар иштирок этди. Тарғибот ишларини амалга ошириш мақсадида юқорида кўрсатилган 9та вилоятдаги олий ва ўрта махсус ўқув юртлари вакиллари вилоятимизга келишди ҳамда барча туман ва шаҳарларда 4 минг нафардан зиёд фуқаро билан учрашувлар ўтказишди.\n“Жанубий Қозоғистон” мухбири., 2017-06-05, 10:59 135


Россия Федерациясининг Луганск шаҳрида эвакуация қилинган автобусга қарата ўт очди\n17 May 21:50 Жаҳон\nАРМИЯ ДЎЛ дунё бўйлаб Луганск РОССИЯ ФЕДЕРАЦИЯСИ Северодонецк тинч аҳоли ЎҚ ОТИШ эвакуация\nРоссия қўшинлари Северодонецк ва Лисичанскдан эвакуация қилинган тинч аҳоли вакиллари бўлган автобусга қарата ўт очди.\nБу ҳақда Луганск ОВА раҳбари Сергей Гайдай хабар бермоқда.\nҚайд этилишича, 30 нафар катталар ва олти нафар бола эвакуация қилинган.\n«Қийин шароитда, лекин эвакуатсия қайта тикланди. Вазиятнинг кескинлашуви билан истайдиганлар кўпайди. Ҳар куни ўнлаб. Лекин энди уларни ўқлар остида олиб чиқиш керак. хавфсиз», деб ёзади Гайдай.\nГайдайнинг сўзларига кўра, бугун Врубовканинг саккиз нафар ва Тоғлилар жамоасининг 32 нафар фуқароси ҳам қутқарилган.\nТуркия, Мадрид саммитида Финляндия ва Швециянинг НАТО аъзолигини қўллаб-қувватлайди


Россиянинг Воронежида автобус портлаши оқибатида 18 киши жабрланди, бир киши қурбон бўлди\n25 май 2022, Тошкент вақти: 21:18\nРоссиянинг Воронеж шаҳрида 12 август куни йўналишда қатнайдиган автобусда портлаш юз берди.\nСўнгги маълумотга кўра, ҳодиса чоғида 18 киши жабрланган. Улардан бири жонлантириш бўлимида вафот этган — қайд этилишича, портлаш тўлқини унинг оёғини узиб ташлаган. Яна уч кишининг аҳволи оғирлиги айтилмоқда.\nҲодиса жойига етиб борган ФХХ ходимлари ва эксперт-криминалистлар автобусда портловчи моддалар қолган ёки йўқлигини текширмоқда.\nДастлабки хабарларда портлаш автобус томидаги газ баллонларидан биридан газ сизиб чиқиши натижасида рўй бергани таъкидланган. Бироқ ташувчи вакили РИА Новости агентлигига корхонага қарашли барча транспорт воситалари дизель ёқилғисида ишлашини, автобус эса бекатда, одамлар унга чиқаётган пайтда портлаганини маълум қилган.\nBaza нашри ҳам автобус дизель юритгичида ҳаракатлангани ва унда газ-баллон қурилмаси бўлмаганини тасдиқлаган.\nНашр эълон қилган портлаш видеотасвирида транспорт воситаси томида газ баллонлари кўринмайди.\nТергов қўмитаси ҳодиса юзасидан “Хавфсизлик талабларига жавоб бермайдиган товар ва маҳсулотларни ишлаб чиқариш, сақлаш, ташиш ёки сотиш, ишларни бажариш ёхуд хизмат кўрсатиш” моддаси бўйича жиноят иши очган.\nВоронеж вилояти губернатори Александр Гусев жамоат транспорти ҳайдовчилари 13 августдан эътиборан йўловчиларга ҳар қандай бегона буюмга эътибор бериш ҳақида эслатиб туришини айтган. Бу таъкид билвосита портлаш террористик хуруж ўлароқ талқин қилинаётган бўлиши ҳам мумкинлигидан далолат беради.


Главная > Новости > Мактаб кутубхонаси учун янги китоблар\nЖорий йил 19 март куни ўтказилган йиғилишда Давлатимиз раҳбари томонидан илгари сурилган китобхонликни ривожлантириш орқали фарзандлар тарбиясига ижобий таъсир кўрсатиш ва ҳар бир раҳбарнинг ўзи ўқиган мактаби кутубхонасига китоблар совға қилиши борасидаги эзгу ташаббус бугун Навоий вилоятида ҳам кенг қулоч ёзмоқда.\nВилоят ҳокимлиги, корхона, ташкилот ва муассасалар раҳбар ходимлари томонидан таҳсил олган мактабига китоблар тўпламини совға қилиш ва бу орқали зиё маскани маънавий хазинасига ҳисса қўшиш анъанага айланди.\nНавоий вилояти ҳокимининг биринчи ўринбосари Улуғбек Раззоқов ҳам ўзи таҳсил олган Қизилтепа туманидаги 4-умумий ўрта таълим мактаби кутубхонасига китоблар жамланмасини совға қилди.\nБу эътибор ва рағбат эса мактаб ўқувчилари ва педагог жамоани руҳлантириб, уларни китоб ўқишга бўлган иштиёқини оширмоқда.\nКитоб – инсоннинг энг яқин дўсти. Зеро, унга дўст тутинган инсон ҳамиша эзгу ва хайрли ишлар қилишга интилади.\nКўрилганлар сони: 1367


12:03 / 16.02.2020 1300 pdf Ўқиш режими + -\nعَنْ عَائِشَةَ رَضِيَ اللهُ عَنْهَا قَالَتْ: إِنْ كَانَ رَسُولُ اللهِ صلى الله عليه وسلم لَيُحِبُّ التَّيَمُّنَ فِي طُهُورِهِ إِذَا تَطَهَّرَ، وَفِي تَرَجُّلِهِ إِذَا تَرَجَّلَ، وَفِي انْتِعَالِهِ إِذَا انْتَعَلَ. رَوَاهُ الْخَمْسَةُ.\nЧиндан ҳам Пайғамбаримиз соллаллоҳу алайҳи васаллам барча яхшилик, эҳтиром, хайр маъносидаги бир нарсани олиш ёки бериш, ичиш, ейиш, кийиш, ювиш каби ишларни ўнг қўл билан қилар ва ўнгдан бошлар эдилар.\nУмуман, Исломда яхшилик маъноси ўнг томонга боғлаб қўйилган. Аҳли жаннатлар ўнг томон соҳиблари, дейилади. Бу дунёда яхши ўтган кишиларнинг номаи аъмоллари қиёмат куни ўнг томондан берилади. Ҳатто намоздаги сафда имомнинг ўнг томонида туриш афзал ҳисобланади.\nҚолаверса, ҳадисда зикр қилинганидек, ҳар бир шарафли, яхшилик, поклик ва зийнат ишларини ўнг қўл билан қилиб, ўнгдан бошлашга тарғиб этилади.\nАксинча, чап тараф нохуш, нопок ишларга хос қилинган.\nАҳли дўзахлар чап томон соҳиблари дейилади.\nБу дунёда ёмон ўтган кишиларнинг номаи аъмоллари у дунёда чап қўлларидан берилади.\nНопокликдан тозаланиш, масалан, истинжо, аъзолардаги нопокликни кетказиш, бурунни қоқиш каби ишлар чап қўл билан қилинади.\nБу кўрсатмаларга риоя қилиш Пайғамбар соллаллоҳу алайҳи васалламнинг суннатларига риоя қилишдир, Ислом маданиятининг рамзларидандир. Кўпчилигимиз бу нарсаларнинг фарқига бормаймиз. Ҳамма нарсани аралаш-қуралаш қилаверамиз. Бу билан аввало Пайғамбаримиз соллаллоҳу алайҳи васаллам суннатларига, исломий одобларга хилоф иш қилган бўламиз. Қолаверса, Ислом маданиятидан хабардор кишилар ҳузурида ким эканлигимизни ошкор қилиб қўямиз.\nБу ҳадисни ўқиганимиздан кейин зудлик билан унга оғишмай амал қилишга ўтишимиз керак бўлади. Ўзимиз унга амал қилишимиз билан бирга, фарзандларимиз, оила аъзоларимиз, яқин кишиларимизни ҳам шунга даъват қилишимиз лозим.\n09:03 / 16.02.2020 1391\n15:30 / 16.02.2020 1859\n1485 17:43 / 04.10.2019\n1643 13:30 / 23.08.2020\n561 13:00 / 27.11.2020\n2384 16:51 / 26.12.2017


«Кимлигимни биласанми, мен ҳокимман!»\n05.04.2018 20:12 2 50072\n«Xabar.uz» сайтида «127 йиллик кутубхонани ким қутқаради?» сарлавҳали мақола эълон қилинганди. Унда Фарғонадаги илмий-тиббий кутубхона биноси майдони шаҳар ҳокимлигининг қарори билан хусусий корхонага ажратилгани сабабли йўқ бўлиб кетиш хавфи остида тургани ачиниш билан тилга олинган ва мутассаддилар бу масалага жиддий қарашидан умид қилинганди.\nБизга маълум қилинишича, афсуски, ҳеч ким кутубхона фидойиларининг куйинишларига эътибор ҳам бермаган. Аксинча, бир асрдан зиёд даврдан буён вилоят шифокорлари билимларини оширишга ва мустаҳкамлашга хизмат қилиб келаётган хазина асраб-авайланиш ўрнига ҳар ерга улоқтирилган.\nКутубхонанинг кўчирилиш жараёни. Фото: «Xabar.uz»\nКутубхона директори Элмира Доброва қўнғироқ қилиб, қуйидагиларни гапириб берди:\n— Таассуфларким, бизнинг илмий-тиббий кутубхонамиз биносини аллақачон бузиб бўлишди. 11 март, якшанба куни вилоят соғлиқни сақлаш бошқармасидан навбатчи қўнғироқ қилиб, кутубхона биноси бузилаётганини айтди. Ҳанг-манг бўлганча етиб борсам юк машиналари, ободонлаштириш хўжалиги ишчилари, вилоят, шаҳар ҳокимлари ўринбосарлари, бошқармамиз бошлиғи ўринбосарлари, ички ишлар ходимлари жам бўлишибди.\n«Ёмғир ёғяпти. Эртага қолдирайлик. Китоблар нам тортади», дедим зорланиб. Улар тушунгандай бўлиб туришганди, бир бир киши ғазаб билан келиб, «Кимлигимни биласанларми, мен шаҳар ҳокимиман!» деганича эшикни бузишга киришди. Ички ишлар ходимлари мени унинг олдига йўлатишмади. «Ахир ёмғир...» деганимча қолавердим. Бу нописандлик дилимни вайрон қилаётган бўлса-да, ўзимни қўлга олганча, кузатиб туришга мажбур бўлдим.\nКитобини ўғирлатган инсоннинг ҳоли тушунарли. Бироқ давлатнинг, элу юртининг китобларини ўғирлатган кутубхоначининг, кутубхона директорининг аҳволини тасаввур эта оласизми?!\nКутубхонани кўчириш азал-азалдан фожиали ҳол саналади. Эзилади, титилади, тузатиб бўлмас шикастланишлар китобларимизни адойи тамом қилади. Алақанчаси ўғирланиши, ноёб китобларнинг йўқликка юз тутиши... қайси бирини айтай. Китобини ўғирлатган инсоннинг ҳоли тушунарли. Бироқ давлатнинг, элу юртининг китобларини ўғирлатган кутубхоначининг, кутубхона директорининг аҳволини тасаввур эта оласизми?!\nКитобларни ғиштни ирғитгандай юк машинасига улоқтиришаётганини кўриш ва бунга дош бериш... Қайси кутубхоначи ва маърифатпарвар бунга дош бера олади?\nКитоблар, мен учун жон қадар қадрли китоблар қаерларга олиб кетилаётганини ҳам билмай қолавердим. Бирор ҳужжат тақдим этишни ҳам лозим кўришмади. Эртасига маълум бўлдики, бир қисм китоблар вилоят АКМга вақтинча сақлаш учун (ҳеч қандай ҳужжат расмийлаштирилмай), қолгани кўптармоқли болалар шифохонасининг ҳарбий хизматга чақирилувчилар тиббий кўриги бўлимига етказилибди. У ерда 7та кичкина-кичкина хоналар бўлиб, бизнинг китобларимиз жой бўлиши амримаҳол. Аввалгисидан тенг ярмига кичик. Қолаверса, мукаммал таъмирга муҳтож. Чакка ўтиб ётибди.\nҚаттиқ инвентарларимиз «Экстренный»нинг бир хонасида турибди. Қачон муқим жой беришгунча тураверади, деб калитини менга топширишди. Ҳозир тиббиёт ходимлари, тиббиёт олийгоҳлари, коллежлари талабалари ва ўқитувчи-олимларига беминнат хизмат қилиб келган илмий-тиббий кутубхонамиз тақдири раҳбарларни мутлақо қизиқтирмаяпти.\nУшбу масалада шифокор Музаффар Абдуллаев ҳам ўзи фикрини билдирди:\n— Мен бу кутубхонадан фойдаланиб келаётганимга ўттиз йиллардан ошди. Дарҳақиқат, кўзларга сургулик ноёб китоблари ниҳоятда кўп. Шифокор тиббиёт тарихи, буюк шифокорлар тажрибаларидан воқиф бўлиб туриши фарз. Мен фаолиятимда қанча ютуқларга эришган бўлсам шу кутубхона туфайли. Тинимсиз ўқиб ўрганганим шарофатидир.\n2000 йилгача мазкур кутубхонага янги тиббий илмий адабиётлар, бадиий адабиётлар (40 фоизи бадиий адабиётлар бўлиб, барча улуғ ўзбек адиблари ва шоирлари, чет эл адабиёти намояндалари асарлари бор), даврий нашрлар билан таъминланиши зўр бўлган. Хориж тиббиёт мактабларининг журналлари ҳам келарди. Монографияларни айтмайсизми! Биз улардан ўрганардик, ишимизда ижобий ўзгаришлар ҳам салмоқли бўларди. Энди бундай нашрлар орзу бўлиб қолмоқда.\nКутубхона биносини бузишдан олдин кутубхоначиларга мана бунга кўчинг, деб муносиб бино тақдим этилса бўлардику.\nҲозир ўзимизда нашр этилаётган газета ва журналлар асосан ўқувчилар тиббий саводхонлигини оширишга мўлжалланган, ўрни бор, бироқ врачларга кўп нарса бермайди. Етук шифокорларга ҳуқуқий асосга эга бўлмаган интернет материалларидан ҳам наф кам. Кутубхона биносини бузишдан олдин кутубхоначиларга мана бунга кўчинг, деб муносиб бино тақдим этилса бўлардику.\nРеспублика шошилинч тиббий-илмий маркази вилоят филиалининг илмий ишлар билан шуғулланувчи шифокор-олимлари, амалиётчилари, тиббиёт академияси Фарғона филиали талабалари, тиббиёт коллежлари ўқувчиларининг кутубхонаси учун янги бино қуриб берилиши ўрнига бундайин кечириб бўлмас муносабатда бўлинаётгани беҳад таажжубланарли, ажабланарли ҳол.\nПрезидентимиз китоб мутолааси, китобхонлик маданиятини юксалтиришга катта аҳамият бераётган пайтда-я? Бизнинг бу муаммомиз ижобий якун топади, деган умиддамиз.\nТиббиёт ходимларининг куюнганларича бор. Китобга бўлган бундай муносабатни нима деб аташ мумкин? Ёқимсиз, даҳшатли сўзни айтмоққа тил бормайди. Китобни бундай хор қилиб бўлмаслик, унинг уволидан қўрқиш ҳисси валломат раҳбарларнинг қалбида бормикин асти...\nҲафиза Саляҳова, «Xabar» мухбири


14 июль куни 367 кишида пневмония аниқланди – Газета.uz\nLotinchada 15 июл 2021, 11:01 Коронавирус\nАйни кунгача Ўзбекистонда жами 5 275 191 доза вакцинадан фойдаланилди, дея хабар берди ССВ матбуот хизмати. Улардан 1-босқич эмланганлар 3 253 677 доза, 2-босқичда эмланганлар 1 490 368 нафарни, 3-босқич эмланганлар 531 146 нафарни ташкил қилди.\n14 июлда Ўзбекистон бўйлаб 145 565 доза COVID-19'га қарши вакцина қўлланилди. Шулардан 1-босқич эмланганлар 95 557 нафарни, 2-босқичда эмланганлар 36 812, 3-босқич эмланганлар 13 196 нафарни ташкил қилди.\nЖами эмлашлар бўйича юқори кўрсаткичларни Наманган вилояти (675 195 доза), Фарғона вилоятида (668 510 доза), Андижон вилоятида (597 084 доза) ташкил қилмоқда.\nШу кунгача тўлиқ эмланган фуқаролар 972 807 нафарни ташкил қилмоқда.\nСўнгги кун ичида Ўзбекистонда 493 та янги касалланиш ҳолати қайд этилган бўлиб, 14 июль ҳолатига кўра, коронавирус инфекцияси қайд этилганлар сони 117 902 нафарни ташкил этмоқда.\nШунингдек, сўнгги бир кун ичида 395 нафар бемор касалликдан соғайган бўлиб, Ўзбекистон бўйича жами тузалганлар сони 112 941 нафарга етди. Бунинг натижасида, мамлакатда соғайиш кўрсаткичи 96 фоизни ташкил этмоқда.


«БАҒРИКEНГЛИКНИ ТАРҒИБ ҚИЛ!» КЎРИК-ТАНЛОВИГА ИЖОДИЙ ИШЛАРНИ ҚАБУЛ ҚИЛИШ МУДДАТИ УЗАЙТИРИЛДИ\n«БАҒРИКEНГЛИКНИ ТАРҒИБ ҚИЛ!» кўрик-танловига ижодий ишларни қабул қилиш муддати 21-октябрь соат 12:00 гача узайтирилди.\nУшбу кўрик-танлов 21-25 октябрь кунлари Ўзбекистон халқаро ислом академиясида Ўмон Султонлигининг мамлакатимиздаги элчихонаси ташаббуси билан “Бағрикенглик, ўзаро англашув, бирдамлик ва тотувлик: Ўмон ислом рисоласи” номли кўргазмаси доирасида бўлиб ўтиши режалаштирилган.\nЭслатма: агар бир дақиқали видеоролик ҳажми катта бўлса, ушбу видео лавҳани YouTube видеохостингига жойлаштирган ҳолда, видеонинг иловаси (ссилкаси) юқорида тақдим этилган электрон почта манзилига юборишингиз зарур.\nҲакамлар ҳайъати ҳар бир категорияда юқори баҳоланган ижодий ишларни танлаб олади ва ушбу асарларнинг асл нусхасини кўрик-танловнинг якуний босқичига олиб келишингиз сўралади.\nҒолибларнинг ижодий ишлари «#ActForTolerance» глобал хештеги орқали барча ижтимоий тармоқларда ва дунёнинг турли эълон тахталарида, шунингдек, алоҳида оммавий ахборот воситалари — газета ва журналларда фойдаланилади. Бир дақиқалик видео-роликлар телеведения ва «YouTube» каналари орқали намойиш этилади.\nБундан ташқари, ғолибларнинг ишларидан намуналар бутун дунё миқиёсида ўтказиладиган «Ўмондан Ислом хабарлари» дастури бўйича ташкил этилган кўргазмаларида намойиш этилади.\nИштирокчилар фото ва видео тасвирларида ёруғлик конфигурацияси билан боғлиқ ижодий, бадиий эффектларни, бетакрор глобал хабарларни яратишга туртки бўлувчи инновацион кўриниш бурчакларини ҳисобга олишлари зарур.\n1. Сизнинг ишингиз «Халқаро хабар»ни ўзида акс эттириши керак. Сиз ижодий ишингизни қуйидаги электрон манзилларга жўнатишингиз мумкин.\n2. Фототасвирлар JPEG форматида 300 dpi. хажмидан кам бўлмаган ва 2000 пикселда жўнатилади. Фотосуратларда вақт, сана, имзо ва фотосуратчининг исми каби матнлардан ҳоли бўлиши керак.\n4. Аввал бошқа кўрик-танловларда намойиш этилган, турли мақсадларда фойдаланилган, мукофотлар билан тақдирланган ижодий ишларни тақдим этиш мумкин эмас.\n5. Сиз тақдим этган ижодий иш ўз муаллифлигингизда яратилган бўлиб, тақдим этилаётган фотосуратлар, видео, товуш эффектлари ва ижодкор ғоялари кўчирилмаган ёки ҳаммуаллифликда яратилмаган бўлиши шарт.\n6. Тақдим этилаётган фотосуратларда агарда шахслар тасвири акс этган бўлса, уларнинг оммага намойиш этилиши бўйича эътирози йўқлигини тасдиқлашингиз шарт.\n7. Юқорида кўрсатилган талаблар асосида ижодий ишингизни китобларда, нашрларда ёки кўргазмаларда намойиш этишга рухсат берасизми?\n8. Махсус комиссия иштирокчиларнинг ижодий ишларини алоҳида мезонлар асосида баҳолайди. Комиссиянинг қарори якунийдир.\nБарча ижодий ишларни топшириш муддати: 2019 йилнинг 22-октябрга қадар узайтирилди.\nТанлов комиссиясининг баҳолаш мезонлари:\nМавзу: «Хавфсизлик ярим йўлдир»\nМақсад ва изоҳ: Хавфсизлик заруратини мулойимлик ва мулоҳаза билан таъкидлаш.\nЖасурлик бу — шафқатсизлик ва қўрқоқлик орасидаги йўлдир.\nСахийлик — исрофгарчилик ва очкўзлик ўртасидаги муросадир.\nМеҳрибонлик — соддалик ва ҳасислик ўртасидаги чизиқ.\nЭзгулик икки иллатнинг орасидадир, деган ҳикмат бежиз айтилмаган.\nМақсад ва изоҳ: Мантиқ ва талабга жавоб берадиган нутқни мустаҳкамлаш. Одамлар билан яхши, ишонтирувчи ва мақбул сўзлар билан мулоқот қилинг. Инсон ўз гапираётган сўзига эҳтиёт бўлиши керак.\nМақсад ва изоҳ: Инсонлар қалбида меҳр уйғотиш. Бошқалар билан самимий ва дўстона мулоқотда бўлиш лозим. Худди барча одамлар бирдам бўлганлиги каби ўзингга раво кўрганингни бошқаларга ҳам илин.\nМавзу: «Ўзгалардан ёрдамини аямаган киши — энг яхшидир»\nМақсад ва изоҳ: Ҳамкорлик ва бирдамликни мустаҳкамланг. Ирқи, дини, жинсидан қатъи назар, ҳам ахлоқий, ҳам молиявий ёрдам беришга шай одам энг саховатли одамдир.\nМавзу: «Бир-бирингиз билан танишишингиз учун биз сизларни ирқлар ва қабилалар қилиб яратдик»\nМақсад ва изоҳ: Инсоният — бир оиладир. Одамлар бир-бирларини танишлари, мулоқот қилишлари ва тушунишлари керак. Бу эса мажоралар ва келишмовчиликларнинг олдини олиш учун ўзаро фойдали ва ўзаро хайрли алоқаларни тиклашга ёрдам беради.\nМақсад ва изоҳ: Бошқа одамларнинг савоб ишларига бўлган хурматни ошириш. Масалан, агар бир инсон сизга ёрдам берса, унга миннатдорлик билан жавоб қайтариш керак. Агар қўшнингиз сизга совға улашса, эвазига унга яхшилик билан жавоб қайтариш керак.\nМавзу: “Сизга ишонганларнинг ишончини суиистеъмол қилманг!”\nМақсад ва изоҳ: Жамиятда инсонларнинг ўзаро бир-бирига ишончини ошириш керак. Бировнинг омонатига хиёнат қилмаслик лозим. Бировнинг сизга айтган сирини ошкор қилмаслик энг катта одобдир.\nМақсад ва изоҳ: Ҳар қандай вазиятда кишининг ўз-ўзини назорат қила олиши инсонийликнинг юксак намунасидир. Агар сизга хиёнат қилишса, жавобан хиёнат қилманг. Ҳақорат қилганларни сиз ҳам жавобан маломат қилманг.\nМақсад ва изоҳ: Одамлар орасини ислоҳ қилиш. Ҳақгўйлик бу ўта мулойимлик, тақво ва бошқаларнинг ҳиссиёт ҳамда кечинмаларига нисбатан эътиборли бўлиш. Жамиятни мустаҳкамлаш учун кўмакка муҳтож одамларга ёрдам бериш, жумладан, уларнинг кўчаларни тозалаши, эски тўсиқларни бўяш каби фойдали ишларига ёрдам бериш.\nМақсад ва изоҳ: Бу ҳақ-ҳуқуқингни билишга даъватдир. Инсоният ўзи ҳақида қайғуриши йўлида: таомланиши, кийим-кечак сотиб олиши, таълим олиши шунингдек, маданий ҳордиқ чиқариши лозим. Одам ўзини нохушлик ва ёмонликлардан сақлаши керак.\nМавзу: «Барчага хушмуомалали бўл!»\nМақсад ва изоҳ: Эзгу хислатларни сингдириш. Ирқи, дини, жинсидан қатъий назар одамларга яхши муносабатда бўл.\nМақсад ва изоҳ: Йўл ҳаракати қоидаларига риоя қилиш хислатини шакллантириш. Оёқ остидаги инсон ҳаракатига халақит берувчи кераксиз нарсаларни олиб ташлаш керак. Йўлни тўсманг, давлат ва бошқаларнинг мулкига қасддан зиён этказиш катта гуноҳ. Йўлда адашиб манзил сўраганларга йўлни кўрсатиб юбориш ҳам ибратдир.\nМақсад ва изоҳ: Жаҳл қилмаслик эзгуликнинг аввалидир. Бунга жаҳлнинг ёмон оқибатлари ва бошқаларга салбий таъсири ҳақида тушунчага эга бўлиш ва амалий машғулотлар ҳамда фикрлашлар орқали эришиш мумкин.\nМавзу: «Ота-онангга яхши муносабатда бўл, уларнинг ҳолидан хабар ол»\nМақсад ва изоҳ: Катта ёшдагиларга нисбатан миннатдорлик ҳиссини шакллантириш. Ўзингизнинг ота-онангиз, бобо-момоларингизга доимо муҳаббат ва меҳрибонлик билан муносабатда бўлинг. Уларни ҳеч вақт хафа қилманг.


Афғонистонда қачон барқарорлик ўрнатилади?\n17 январ 2021, Тошкент вақти: 02:41\nА. Аррал Афғонистон Ташқи ишлар вазири Абдуллога кўра¸ халқаро ҳамжамиятнинг Афғонистон билан иқтисодий ҳамкорлиги бу мамлакатда барқарорлик ўрнатишда марказий ҳукуматга имконият яратади.\n"Бизнинг катта умидимиз Афғонистоннинг дўсти АҚШ ва Афғонистон масаласига дахлдор бошқа давлатларга қаратилгандир" – деб баëн этди Озодлик радиосининг Вашингтондаги қароргоҳида нутқ сўзлаган Абдулло.\nҚайта қуриш ишлари ва сайлов лойиҳалари хусусида сўз юритган Абдулло Афғонистонда сайлов ўтказишнинг ўзига хос муаммолари борлигини таъкидлади.\n"Оддий шароитларда сайловларга алоқадор бўлмаган масалалар бизнинг шароитимизда сайловлар билан туташиб кетган. Мисол учун¸ алоқа воситалари ва жойларга бориб-келиш масаласи ҳал этилганича йўқ"- дейди Афғонистон Ташқи ишлар вазири.\nУ шунингдек¸ мамлакатнинг узоқ ва тоғли минтақаларида эркин ва адолатли сайловлар ўтказиш мураккаб эканлиги ҳамда халққа муносиб номзодлар сайлашни ўргатиш муаммолари мавжудлигидан ташвишланиш билдирди. Маълумки президентлик сайловлари 2004 йилнинг июн ойларига мўлжалланган.\nАфғонистон халқининг ҳукуматга нисбатан муносабатига тўхталган Ташқи ишлар вазири¸ халқ ўтиш даври ҳукумати ва унинг ўтган йил Лўя жиргада сайланган президенти Ҳомид Карзайга ишонади. Аммо¸ мамлакатнинг аксарият қисмида ҳукм сураëтган ишсизлик¸ электр қуввати танқислиги ва барқарорсизлик туфайли халқнинг бундай ишончи йўқолиши мумкин.\n"Халқ бизга вақт бераяпти. Халқаро ҳамжамият марказий ҳукуматга хавфсизлик масалаларида ва иқтисодни қайта тиклаш соҳасида имконият яратиши лозим"-деб таъкидлайди Абдулло.\nУндан кейинги пайтларда Афғонистон билан Покистон муносабатларида бир оз таранглик юзага келгани ҳақида сўралганида: "Ишонч билан айтишим мумкинки¸ афғонлар ҳеч кимни ҳеч қандай сабабга кўра ўз ҳудудларига бостириб киришларига йўл қўймайдилар. Афғонистон ҳудудларига қилинган тажовуз ҳақида маълумот бор. Бироқ мамлакат халқи томонидан унинг олди олинган. Мамлакатлар ўртасида юқори даражада дўстона сўзлашувлар олиб борилмоқда"¸- деб жавоб берди.\nМаълумки¸ ўтган ойнинг охирларида Покистон кучлари Афғонистоннинг чегара ҳудудларига тақрибан 25 километр бостириб кирган ва Афғон чегара соқчилари билан улар ўртасида отишмалар рўй берган эди. Шундан сўнг Кобулда Покистонга қарши норозилик намойиши уюштирган намойишчилар Покистон элчихонасига ҳужум қилиб¸ элчихонага катта зарар етказган эдилар. Натижада Покистон ўз элчихонасини дарҳол ëпиб қўйган эди. Орадан кўп ўтмай ушбу воқеа юзасидан Кобул ҳукумати Исломободдан расман кечирим сўради.\nКузатувчиларга кўра¸ Толибон қолдиқлари ва Ал Қайда террор тармоғи аъзолари Покистондан ўзларига макон тутиб¸ Афғонистонга қарши фаолиятларини давом эттирмоқдалар.\nАфғонистон Ташқи ишлар вазири Абдуллонинг баëн қилишича¸ агарда халқаро ҳамжамият Афғонистон билан узоқ муддатли ҳамкорлигини давом эттирмаса¸ мамлакат такрор террорчилар майдонига айланиши мумкин.


Фарзанд отаси ёки онасига ўхшашининг сабаби\nBy Муҳаммад Ҳабибуллоҳ on 02/23/2017 10 АҚИДА 13 ПАЙҒАМБАРЛАР 33 ҲАЛОЛ ВА ҲАРОМ ФАТВОЛАР\nФарзанд гоҳида отага, гоҳида эса онага ўхшайди. Шариатимизда фарзанд нима сабабдан ота-онанинг қай бирига кўпроқ ўхшаши ҳақида бирон бир фикр борми?\nФарзанд ўғил ёки қиз бўлиши ҳамда отаси ёки онасига ўхшашлиги тўғрисида қуйидаги ҳадислар келган:\nБиринчи ҳадис: Ойша розияллоҳу анҳодан ривоят қилинишича, Расулуллоҳ соллаллоҳу алайҳи ва саллам: “Агар аёлнинг уруғи эркакнинг уруғидан устун келса, фарзанд тоғаларига ўхшайди. Агар эркакнинг уруғи аёлнинг уруғидан устун келса, фарзанд амакиларига ўхшайди” – деганлар (Муслим (314) ривояти).\nИккинчи ҳадис: бу ҳадис Савбон розияллоҳу анҳудан ривоят қилинган бўлиб, унда Расулуллоҳ соллаллоҳу алайҳи ва саллам шундай деганлар: “Эркакнинг уруғи оқ, аёлники эса сариқ бўлади. Эр-хотин яқинлик қилганида эркакнинг уруғи аёлнинг уруғидан устун келса, Аллоҳнинг изни ила фарзанд ўғил бўлади. Агар аёлнинг уруғи эркакнинг уруғидан устун келса, Аллоҳнинг изни ила фарзанд қиз бўлади” (Муслим (315) ривояти).\nЮқоридаги ҳар иккала ҳадисда ҳам эркак билан аёлнинг уруғи бир-биридан устун келиши айтилган. Лекин биринчи ҳадисга кўра, бу устунлик натижасида бола ўғил ёки қиз бўлиши, иккинчи ҳадисда эса амаки ёки тоғаларига ўхшаши айтилган. Сиртдан қараганда бир-бирига қарама-қарши бўлиб кўринган бу икки ҳадисни мувофиқлаштириш мақсадида уламоларимиз турлича фикр билдирганлар. Хулоса ўрнида Ибн Ҳажар роҳимаҳуллоҳнинг қуйидаги сўзларини келтиришни маъқул деб топдик. Ибн Ҳажар роҳимаҳуллоҳ айтади: “Мен айтиб ўтган фикр, яъни Ойша розияллоҳу анҳонинг ҳадисидаги устунликни (уруғнинг биринчи ажралиб чиқиши деб) таъвил қилиш тўғрироқдир. Савбон розияллоҳу анҳунинг ҳадисида айтилган устунлик эса асл маъносида қолади. Шунга кўра, уруғнинг биринчи ажралиб чиқиши фарзанднинг ўғил ёки қиз бўлишига, серуруғлик эса фарзанд кимга ўхшашига сабаб бўлади. Ана шунда ишкал бартараф бўлади. Фарзанд кимга ўхшашига сабаб бўладиган серуруғлик бир томоннинг уруғи иккинчи томоннинг уруғидан кўп бўлиши, бинобарин, бўлажак фарзанднинг серуруғ томонга ўхшаши назарда тутилган кўринади. Шундай қилиб бунинг олти кўриниши бор:\n1) Эркакнинг уруғи биринчи ажралиб чиқади ва аёлникидан кўп бўлади. Шунда фарзанд ўғил ва отага ўхшаш бўлади;\n2) Аёлнинг уруғи биринчи ажралиб чиқади ва эркакникидан кўп бўлади. Шунда фарзанд қиз ва онасига ўхшаш бўлади;\n3) Эркакнинг уруғи биринчи ажралиб чиқади, лекин аёлнинг уруғи эркакникидан кўп бўлади. Шунда фарзанд ўғил ва онага ўхшаш бўлади;\n4) Аёлнинг уруғи биринчи ажралиб чиқади, лекин эркакнинг уруғи аёлникидан кўп бўлади. Шунда фарзанд қиз ва отага ўхшаш бўлади;\n5) Эркакнинг уруғи биринчи ажралиб чиқади ва уруғлар тенг бўлади. Шунда фарзанд ўғил бўлиб, ота-онанинг айнан бирига ўхшамайди;\n6) Аёлнинг уруғи биринчи ажралиб чиқади ва уруғлар тенг бўлади. Шунда фарзанд қиз бўлиб, ота-онанинг айнан бирига ўхшамайди” (иқтибос тугади).\nЮқоридаги ҳадисдан, шунингдек, уламоларимизнинг бу ҳадислар шарҳида айтган сўзларидан шуни билиб оламизки, фарзанднинг ота-онанинг қай бирига кўпроқ ўхшаши кимнинг уруғи кўп бўлишига боғлиқ бўлади, валлоҳу аълам.\nAvvalgi maqolaАли розияллоҳу анҳунинг ҳижрат ва Аҳзоб ғазоти оралиғидаги фаолиятидан\nKeyingi maqola Иккинчи ҳадис: (18) тақдирнинг тўртинчи босқичи: яратиш


7 Апрель 2021 12:03\nTÚRKİSTAN. Kazinform – Давлат раҳбари Қасим-Жомарт Тоқаев Туркий тилли давлатлар ҳамкорлик кенгашининг 31 март куни бўлиб ўтган норасмий саммитида Туркистон шаҳри маданият ва иқтисодиётнинг устунига айланиши кераклигини айтди. Шу муносабат билан Туркистон шаҳрида ижодий соҳалар ассоциацияси ташкил этилди, деб хабар беради Kazinform вилоят раҳбари матбуот хизматига таяниб.\nТашкилотнинг мақсади – туркий халқлар учун умумий ишбилармонлик майдончасини яратиш, юқори интеллектуал ва инновацион соҳаларни қўллаб-қувватлаш, ёшлар орасида ижодий энергия уйғотишдир.\nТуркистон вилояти ҳокимининг ўринбосари Мейржан Мирзалиев брифингда туркий дунёсининг маънавий пойтахти мақомини, шунингдек, шаҳарнинг тарихий қийматини ҳисобга олган ҳолда, шаҳар ноёб ижодий кластерни ривожлантириш учун юқори салоҳиятга эга. Унинг сўзларига кўра, бу Туркистонни глобал инновацион маданий марказга айлантиришга имкон беради.\n«Шу мақсадда биз туркий халқлар учун умумий ижодий саноат уюшмасини яратмоқдамиз. Ушбу соҳанинг ривожланиши улкан мамлакатлар иқтисодиётига ёрдам беради. Бизнинг фикримизча, ижодий иқтисодиётни ривожлантириш бутун минтақанинг рақобатбардошлигини ошириш учун муҳим қадамдир», - деди Мейржан Мирзалиев.\nКалит сўзлар: Халқаро алоқалар, Бизнес, Туркий тилли давлатларнинг ҳамкорлик кенгаши,


Бош саҳифа / Спорт / “Пахтакор” “Бунёдкор” устидан ғалаба қозонди\n“Пахтакор” “Бунёдкор” устидан ғалаба қозонди\nФутбол бўйича Ўзбекистон чемпионати бахсларида “Пахтакор” “Бунёдкор”ни 1:0 ҳисобида мағлуб этди ва турнир жадвалида пешқадамлик қилишда давом этмоқда.\nБиринчи бўлимда тўпни назорат қилиш борасида устунлик “Пахтакор” тарафида бўлди. Лекин дарвозалар томон аниқ зарбалар кўп йўлланмади. Жамоалар яхши ҳимояланишди ва бир-бирларига ортиқча бўш ҳудудлар қолдиришмади.\nИккинчи бўлимда жамоалар ҳужумкорликни оширишди. 69-дақиқада ҳисоб очилди. Каримов-Махарадзе-Сергеев комбинациясидан сўнг Игорь жарима майдонида тўпни қабул қилишда ҳимоячи таъқибидан халос бўлди ва пастки ўнг бурчакка аниқ зарба йўллади - 1:0, деб хабар беради pakhtakor.uz сайти.\n75 ва 79-дақиқаларда Бекрич икки ажойиб имкониятни кўкка совурди. Ҳар икки ҳолатда Самирнинг зарбаси ноаниқ кетди. 85-дақиқада Солиевнинг бош билан берган зарбасини Зуҳуров ажойиб тарзда қайтариб қолди. Ўйин охиригача ҳисоб ўзгармади ва “Пахтакор” кичик ҳисобда ғалаба қозонди.


Э. МАЧЕРОВСКИ, Бенедиктин Фалсафа ва ўрта асрлар илм-фанлари коллежи профессори (Канзас штати):\n— Ўзбекистонда сайловларга кўрилган тайёргарлик ва уларнинг ўтказилиш даражаси алоҳида таҳсинга лойиқдир. Айниқса, Марказий сайлов комиссияси фаолиятининг мувофиқлаштирилгани, сайлов округлари ҳамда участкаларидаги батартиблик, шунингдек, аҳолининг сайлов жараёнидаги фаол иштироки кишида катта таассурот қолдиради.\nЭлекторатнинг сиёсий етуклиги ҳам алоҳида эътиборга моликдир. Сайлов участкалари очилган дастлабки соатдан бошлабоқ булар яққол сезилди.\nСайловлар якунлари ҳақида фикр билдирар эканман, улар шаффоф ва адолатли ўтганини қайд этишни истар эдим. Америка Қўшма Штатларидаги сайловларнинг кўп йиллик тажрибага эга иштирокчиси сифатида шуни тасдиқлашим мумкинки, Ўзбекистондаги сайлов жараёни ижтимоий аҳамиятга молик жиҳатлари билан ажралиб турди. Ушбу сиёсий тадбир чоғида тиббий хизмат ходимларининг навбатчилиги, она ва бола хоналари ташкил қилингани ва бошқалар бу фикрни яққол тасдиқлайди.\nБундан ташқари, Ўзбекистондаги сайловлар халқаро меъёрларга мувофиқ равишда ўтказилганини ҳам қайд этиш жоиздир.\nП. МОРВИЖ, “Глобал илмий тўпламлар” нашрлари маркази директори, Нью-Йорк давлат университети профессори:\n— 2014 йил 21 декабрь куни Ўзбекистон Республикаси Олий Мажлиси Қонунчилик палатаси, халқ депутатлари вилоят, туман ва шаҳар Кенгашларига бўлиб ўтган сайловларда қатнашган халқаро экспертларнинг аксарияти овоз бериш шаффоф сайловларнинг юксак меъёрларига мос равишда ўтганини таъкидлашди. Бу универсал мезонларга қўшимча тариқасида қатор қулайликлар ҳам яратилдики, улар Ўзбекистоннинг ўзига хос жиҳатларини қамраб олгани билан аҳамиятлидир.\nМаҳалла — ана шундай қадриятлардан бири ҳисобланади. Ўзбекистон фуқаролик жамиятининг ядроси бўлган маҳалла институти Марказий сайлов комиссияси ва сайловчилар ўртасида кўприк вазифасини бажарди, дейиш мумкин.\nТаъкидлаш керакки, Олий Мажлисга бўлиб ўтган сайловлар Ўзбекистон мустақилликнинг тарихан қисқа даври мобайнида эришган улкан муваффақиятларни жаҳон ҳамжамиятига яна бир бор намойиш қилди.\nМ. ЭДЕЛЬШТЕЙН, Атроф-муҳитни ўрганиш институти директори, Рамапо коллежи профессори (Нью-Жерси штати):\n— Мен Самарқанд вилоятида жойлашган бир нечта сайлов участкаларида овоз бериш жараёнини кузатдим. Бу ерда сайловчилар учун барча шарт-шароит яратилган, шаффофлик ва очиқлик муҳити таъминланган. Умуман олганда, менинг кузатишларим сайловларнинг ташкил этилиши ва ўтказилиши юқори баҳога сазовор эканлигини тасдиқлади.\nШу билан бирга, Ўзбекистон экологик ҳаракатига Қонунчилик палатасидаги 150 та ўриннинг 10 фоизи миқдоридаги квотанинг ажратилиши Ўзбекистон раҳбариятининг атроф-муҳитни муҳофаза қилиш масалаларига қай даражада жиддий ёндашаётганини кўрсатади.\nБўлиб ўтган очиқ сайловлар жараёнини кузатганим баробарида, бугунги Ўзбекистон ҳаётида юз бераётган кўпгина ўзгаришлар билан ҳам яқиндан танишдим. Мамлакатингиз ўз салоҳиятини юксалтириш йўлида жуда катта қадамлар ташламоқда. Парламент сайловлари чоғида амин бўлганимдек, Ўзбекистон демократик жамият қуриш борасида салмоқли муваффақиятларни қўлга киритган.


«Қарама, сўяман» — Бобомурод Абдуллаев ўзига руҳий босим бўлаётганини айтди\n«Қарама, сўяман» — Бобомурод Абдуллаев ўзига...\n29.03.2018 10:00 1 3945\nФото: «Facebook» / Bobomurod Abdulla\n28 март куни жиноят ишлар бўйича Тошкент шаҳар судида журналист Бобомурод Абдулла, блогер Ҳаётхон Насриддинов, шунингдек, тадбиркорлар Шавкат Оллаёров ҳамда Равшан Салаевга нисбатан навбатдаги суд йиғилиши бўлиб ўтди.\nУнда Ўзбекистон Республикасининг конституциявий тузумига тажовуз қилишда айбланаётган журналист Бобомурод Абдуллаев суд мажлисида бошқа судланувчилар томонидан руҳий босим ҳамда ҳақоратлар бўлаётганини билдирган. Бу ҳақда «Газета.uz» хабар берди.\nАйтиш керакки, судланувчиларнинг барчаси Жиноят кодексининг 159-модда 4-қисми (Ўзбекистон Республикаси конституциявий тузумига тажовуз қилиш ва қонуний сайланган ҳукуматни қуролли йўл билан ағдаришга уриниш) билан айбланмоқда.\n«Мен ўзимга қўйилган айбловлардан ҳимояланаман, деб ўйлаган эдим. Аммо бизнинг суд мажлисимиздан кейин шу хулосага келдимки, мен билан бирга ўтирган айрим одамлардан ҳам ҳимояланишим керак экан. Гап шундаки, суд жараёнлари бошлангандан буён Ҳаётхон Насриддинов ва Равшан Салаев томонидан руҳий босим ва ҳақоратлар бўлмоқда», — деди Бобомурод Абдуллаев.\nУнинг айтишича, Насриддинов уни ҳақорат қилган ва унга ёқимсиз сўзларни айтган: «Қарама сўяман». Иккинчи суд мажлисида Салаевдан ҳам ҳақоратлар эшитган.\nСудья Зафар Нурматов судланувчиларни бир-бирларини ҳурмат қилиш ва айбсизлик презумпцияси тамойилига риоя қилишга чақирди.\nБобомурод Абдуллаев, шунингдек, кўрсатмалар чоғида бошқа судланувчилар аралашмасликлари ва изоҳ бермасликларини назорат қилишни сўради.


Бугун Европа Лигаси финали: «Марсель» — «Атлетико»\nMay 16, 2018, 12:30 p.m. 6834\nБугун, 16 май куни Европа Лигасида финал ўйини ўтказилади. Франциянинг Лион шаҳрида «Марсель» ва «Атлетико» клублари беллашади.\nҚизиғи шундаки, «Марсель» бу ўйинда зафар қучса, УЕФА Кубоги/Европа Лигасида ғалаба қозонган Франциянинг илк клуби бўлиши мумкин. «Атлетико» эса ўз тарихида учинчи марта нуфузли совринни қўлга киритиши мумкин.\nМарсель: Манданда — Сакаи, Рами, Луис Густаво, Амави — Замбо-Ангисса, Сансон — Товен, Пайе, Окампос — Жермен\nАтлетико: Облак — Врсалько, Хименес, Годин, Лукас Эрнандес — Коке, Сауль, Габи, Корреа — Гризманн, Диего Коста\nАввалроқ, жамоалар еврокубокларда бир-бири билан икки марта тўқнаш келган: Чемпионлар Лигаси 2008/09 мавсуми гуруҳ босқичида «Атлетико» ўз уйида 2:1 ҳисобида ғалаба қозонган. Марселда эса 0:0 ҳисоби қайд этилган.\n- «Марсель» ўз тарихида икки марта УЕФА Кубоги финалида ўйнаган: 1999 йилда «Парма» (0:3) билан, 2004 йилда «Валенсия» (0:2) билан;\n- «Атлетико» ўз тарихида икки марта Европа Лигаси финалида ўйнаган: 2010 йилда «Фулҳэм» билан (2:1), 2012 йилда «Атлетик» (3:0) билан;\n- Франция клублари ҳеч қачон УЕФА Кубоги/Европа Лигасида ғалаба қозонмаган. «Марсель»дан ташқари, унда «Бастия» (1977/78) ва «Бордо» (1995/96) клублари ҳам ўйнаган;\n- «Атлетико» футболчилари Витоло ва Кевин Гамейро «Севилья» билан қаторасига уч марта Европа Лигаси ғолиби бўлишган (2013/14, 2014/15, 2015/16).\n«Марсель» бош мураббийи Руди Гарсия:\n«Бизда ғалаба учун имконият кўп эмас, аммо бор кучимизни сарфлаймиз. «Атлетико»га қарши ўйин - биз учун катта воқеа. Бу клуб сўнгги 4 йилда 2 марта Чемпионлар Лигаси финалида ўйнаган. Аввалроқ Европа Лигасида ҳам ғалаба қозонган. Аммо Францияда ўтказилаётган финал биз учун ажойиб имконият. Франция клублари бу турнирда бирор марта ғалаба қозонмаган. Агар ғалаба қозонсак, жуда зўр бўларди».\n«Атлетико» бош мураббийи Диего Симеоне:\n«Финал жуда зўр бўлади. «Марсель» турнирни ажойиб ўтказмоқда. Уларнинг мураббийи ўйинни жуда яхши тушунади, таркиб ҳам маромида. «Марсель» яримҳимоя ва ҳужумда хавфли. Ўйин жуда оғир бўлади, бу аниқ. Чемпионлар Лигасини тарк этгач, бу турнирда ғалаба қозониш иштиёқида эдик. Мана финалга ҳам етиб келдик. Афсуски, захира ўриндиғида бўлмайман, аммо Херман Бургосга ишонаман. Биз бир хил фикрлаймиз, чунки кўп йиллардан буён бирга ишлаяпмиз».\nЭслатиб ўтамиз, «Марсель» — «Атлетико» ўйини 16 май куни соат 23:45да бошланади.\n21 Октябрь 3514\n21 Октябрь 1290\n21 Октябрь 8874\n21 Октябрь 749\n21 Октябрь 3258\n21 Октябрь 6231\n21 Октябрь 3547\n20 Октябрь 15895\n21 Октябрь 14814


Давергеодезкадстр қўмитасининг расмий веб сайтида «Коррупцияга қарши курашиш» бўлими ишга туширилган. — Ўзбекистон Республикаси Давлат Солиқ Қўмитаси ҳузуридаги Кадастр Агентлигининг Давлат Кадастрлари Палатасининг Бухоро вилоят бошқармаси\nФуқаро ёки юридик шахс қўмита ҳамда унинг тизимидаги ҳудудий бошқарма, корхона ва ташкилотларида тамагирлик ёки коррупцион ҳолатларга дуч келсангиз ушбу http://ygk.uz/eform/submit/korrupsiya-form (http://ygk.uz/eform/submit/korrupsiya-form) ҳаволаси орқали кириб мурожаат қилишингиз мумкин.\nМурожаат қўмита қошида тузилган “Коррупцияга қарши курашиш республика комиссияси”га келиб тушади.\nМурожаатчи тўғрисидаги барча маълумотлар сир тутилади ва қонунан ҳимояланади.\nАсло ёлғон хабар берманг!\nЁлғон хабар бериш қонун ҳужжатларига мувофиқ жавобгарликка тортиш учун асос бўлади.\nPrevious Post: Давлат кадастрлари, геодезия ва картография миллий маркази Дин ишлари қўмитаси билан ҳамкорликда республика ҳудудида жойлашган мозорларнинг электрон интерактив харитаси шакллантирилмоқда.\nNext Post: Давергеодезкадастр қўмитаси раиси Турахужаев Халилилло Собиржоновичнинг МУРОЖААТИ


Ҳиндистонда келинларга пиёниста эрлари ақлини киритиб қўйиш учун юзлаб ёғоч таёқлар совға қилинди\nҲиндистоннинг Мадхья-Прадеш штатида ижтимоий адолат ва қишлоқ туманлар ривожи вазири Гопал Бхаргава 700 нафар келинчакка ёғоч таёқларни тақдим этди. Бу ҳақда DailyMail хабар бермоқда.\nСиёсатчининг сўзларига кўра, аёллар улардан турмуш ўртоқлари спиртли ичимлик истеъмол қилгандан сўнг ўзларини ёмон тутадиган бўлишса, фойдаланишлари мумкин экан. Бундай ўзига хос совға маҳаллий ҳукумат томонидан ташкиллаштирилган оммавий тўй маросимида турмушга чиққан қизларга тақдим этилди.\nҲар бир таёқда “Пиёнисталарни уриш учун” ва “Полиция аралашмайди” каби ёзувлар бор. Бхаргава аёлларга аввалига ўзларининг маст эрлари билан мулоқотга киришишни, бироқ улар эшитишни хоҳлашмаса, тўй совғасидан фойдаланишни тавсия қилди. Шу билан бирга, унинг таъкидлашича, у кимнидир зўравонликка ундаш истагида эмас.\nВазирнинг сўзларига кўра, у бундай хатти-ҳаракат билан қишлоқ жойларда яшовчи ва ўзининг пиёниста эрлари томонидан уйда зўравонлик ҳолатларига дуч келувчи аёлларга эътибор қаратмоқчи бўлди.\nҲаммаси бўлиб ёш келинларга 10 мингта шундай таёқ бериш режалаштирилган.


Янги компанияларни сотиб олиш учун Samsung ақлбовар қилмас даражада катта маблағ ажратди - Terabayt.Uz\nЯнги компанияларни сотиб олиш учун Samsung ақлбовар қилмас даражада катта маблағ ажратди\nSamsung ўзининг чорак натижаларини эълон қилди. 2021 йилнинг иккинчи чорагидаги фойда уч йил ичидаги энг юқори кўрсаткич бўлди, чунки ушбу чоракда компания даромаднинг 20 фоизга ўсиши ва умумий фойданинг 54 фоизга ўсишини қайд этди.\nЎҚИНГ: Samsung'нинг янги қувватлагичи ҳақида янги маълумотлар пайдо бўлди\nКомпания келажакдаги ўсиш суръатини янада яхшилаш учун ўзининг асосий ваколатларини такомиллаштиришга катта маблағ киритмоқда. 114 миллиард доллардан зиёд захирага эга Samsung ҳозирда бирор бир компанияни сотиб олиш ниятида.\nSamsung шу йилнинг январь ойида бирор компанияни ўз сафига қўшиб олишга фаол ҳаракат қилаётганини айтганди. Бу қайси компания эканлиги айтилмаган бўлса-да, бозор таҳлилчилари Samsung автомобилларнинг яримўтказгичи билан шуғулланадиган компанияни сотиб олиши мумкин деган хулосани беришди. Мақсадлар орасида эса NXP, Texas Instruments and Microchip Technologies компанияси ҳам бор эканлиги айтилган эди.\nSamsung кейинги йилларда пандемиядан кейинги рақобатбардошликни ошириш учун кенг кўламли харидларни амалга оширишни давом эттиришини яна бир бор таъкидлади. Samsung Electronics Ижрочи вице-президенти Бен Сух кеча ўтказилган конференция чоғида инвесторларга ишлаб чиқаришни янада ошириш кераклиги эканлигини таъкидлади.\nСух компания янги мақсадларни амалга оширишга жиддий киришганлиги ва бир неча компанияларни сотиб олиш эҳтимоли борлигини айтиб ўтди. Бозор таҳлилчилари Samsung яримўтказгич ва уяли алоқа саноатида ўзига катта ёрдам бера оладиган компанияни сотиб олиши мумкинлигини тахмин қилишмоқда.\n2016 йилда Samsung Harman компаниясини саккиз миллиард долларга сотиб олгандан бери, компания сотиб олишга катта маблағ сарфламади.\n#Samsung #Samsung Electronics


Журнал "Экономический Вестник Узбекистана" » (O´zbek) Sifatli sut mahsulotlari\nГлавная | Новости | (O´zbek) Sifatli sut mahsulotlari\n(O´zbek) Sifatli sut mahsulotlari\nМазкур мақола navoiypress.uz сайтидан олинган ҳолда тақдим қилинмоқда\nХалқимизда сут ва сут маҳсулотларига талаб катта. Шаҳримиздаги “Navoiy Fazliddin fayz Baraka” хусусий корхонаси сутни қайта ишлаб, турли маҳсулотлар тайёрлашни йўлга қўйди.\nБу эса мамлакатимизда Президентимиз раҳнамолигида кичик бизнес ва хусусий тадбиркорлик субъектларини ривожлантириш, уларнинг самарали фаолият юритиши учун кенг имконият ва шароитлар яратишга алоҳида аҳамият қаратилаётганлигининг натижасидир. Айниқса, давлатимиз раҳбарининг 2012 йил 18 июлдаги “Ишбилармонлик муҳитини янада тубдан яхшилаш ва тадбиркорликка янада кенг эркинлик бериш чора-тадбирлари тўғрисида”ги Фармони бу борада муҳим омил бўлаётир.\n– 2014 йилдан бошлаб шу хусусий корхонани ташкил этиб, савдо дўконини ишга туширган эдик, – дейди корхона раҳбари Ғолибжон Исмоилов. – Жорий йилда эса давлатимиз томонидан тадбиркорларга яратилаётган қулай имкониятлардан оқилона фойдаланган ҳолда “Саноатқурилишбанк” вилоят филиалининг 300 миллион сўм кредити ёрдами билан сут маҳсулотлари ишлаб чиқаришни йўлга қўйдик. Автоматлаштирилган замонавий чет эл технологияларини ўрнатдик. Айни пайтда қатиқ, йогурт, творог, қаймоқ каби 12 турдаги маҳсулотларни ишлаб чиқараяпмиз. Яқин кунларда маҳсулот турини 20 тадан ошириш ниятимиз бор. Фаолиятимизни ривожлантиришда шаҳар ҳокимлиги ва банк тизимининг хизмати катта бўлаяпти.\nКорхонада 12 та янги иш ўрни яратилиб, ишчи-хизматчилар икки сменада меҳнат қилишмоқда.\nБу ерда ўрнатилган замонавий технология асосида бир суткада 5 тонна сутни қайта ишлаш мумкин. Айни пайтда 4-5 тонна сут қайта ишланиб, тайёр маҳсулот ҳолатига келтирилмоқда. Корхонада маҳсулотлар сифатига катта эътибор қаратилаётир. Шу боис улар жуда харидоргир.\n– Цехда ишлар яхши йўлга қўйилиб, биз учун барча шарт-шароитлар яратилган, – дейди корхона ишчиси Фотима Мамараҳимова. – Иш вақтида ўрганганларим оилада ҳам менга жуда қўл келмоқда.\n– Автоматлаштирилган бу технология барча ишни ўзи бажаради, – дейди навбатдаги суҳбатдошимиз, корхона бош муҳандиси Отабек Қўзиев. – У сутни ўзи пишириб, ўзи совутади. Бу эса ишлаб чиқариш сифат ва суръатини таъминлашда муҳим аҳамиятга эга.\nХалқимиз азалдан меҳнатсеварлик, эзгуликка интилиб яшаш каби ибратли жиҳатларни турмуш тарзига айлантиргани билан ажралиб туради. Корхона жамоаси ҳам ўз фаолиятини янада кенгайтиришни мақсад қилган. Жумладан, 2016 йилда музқаймоқ ишлаб чиқариш цехини ишга тушириш ниятида.\nБундан ташқари, хомашё базасини мустаҳкамлаш, ишлаб чиқариш тармоқларини кенгайтириш жамоа олдида турган асосий вазифалардан саналади.\n– Иш бошлашимиздан олдин бизнес режани пухта тайёрладик, – дейди корхона раҳбари. – Сифатли хомашё олиш мақсадида “Навбаҳор-бўрдоқи” фермер хўжалиги билан фойдали битим туздик. Хўжаликда корхонамизга сут маҳсулотларини етказиб бериш мақсадида 250 бош зотли қорамол парвариш қилинмоқда. Уларнинг сути мазалилиги ҳам маҳсулотларимиз сифати юқори бўлишига хизмат қилмоқда. Келгусида ўзимиз ҳам чорвачилик фермер хўжалиги ташкил этишга қарор қилдик.\nҲа, мамлакатимизда тадбиркорларга яратиб берилаётган имкониятлар уларни янада иштиёқ билан меҳнат қилишга ундамоқда. “Navoiy Fazliddin fayz Baraka” хусусий корхонаси мисолида яна бир бор шунга гувоҳ бўлдик.


Ҳукм чиқариладиган кеча. Яъни бу кечада то келгуси Қадр кечасигача бутун йил давомида бўладиган ишларга ҳукм чиқарилади;\nАллоҳ таолонинг ҳузурида қадрли, мартабали кеча. Зеро қадр ва мартаба улуғ нарсаларга нисбатан ишлатилади;\nМуборак кеча. Яъни бандаларига Аллоҳ таолонинг раҳматлари ёғилиб, У зотнинг марҳаматига сазовор бўлинадиган кеча;\nСаодатли кеча. Яъни ибодатлар кўплаб адо этиладиган саодатли кеча.\nҚуръонни Муҳаммад соллаллоҳу алайҳи васалламга Аллоҳ таоло нозил қилганини инкор қилувчиларга ёки бунга шубҳа билан қаровчиларга раддия маъносида бу хабар таъкидлаб баён қилинган;\nБерилаётган хабарнинг улканлигини билдириш ва уни қабул қилишга ундаш учун таъкидлаб баён қилинган.\nНозил қилиш нисбатини ўзига бериб “Биз нозил қилдик”, дея уни Ўзига хослаган;\nУнинг ҳатто исмини очиқ айтишга ҳам эҳтиёж йўқ даражада машҳур ва маълумлигига гувоҳлик бериб “Қуръонни” демасдан “уни” (Қадр кечасида нозил қилдик) дея замир билан келтирган;\nУни нозил қилган вақтнинг миқдорини (минг ойдан яхшироқдир дея) юксак қилган”.\nИмом Термизий Оиша розияллоҳу анҳодан ривоят қилган ҳадисда Қадр кечасини Рамазоннинг охирги ўн кунлигидан қидириш лозимлиги айтилган;\nИмом Таҳовий Абу Зар розияллоҳу анҳудан ривоят қилган ҳадисда Рамазоннинг аввалги ёки охирги ўн кунлигида экани айтилган;\nИмом Абу Довуд Муовия ибн Абу Суфён розияллоҳу анҳудан ривоят қилган ҳадисда йигирма еттинчи кеча экани очиқ айтилган;\nМашҳур саҳобий Убай ибн Каъб розияллоҳу анҳуга Абдуллоҳ ибн Масъуд розияллоҳу анҳунинг: “Кимки йил давомида қоим бўлса Қадр кечасини топади”, деган гапи айтилганда, Убай ибн Каъб: “Абу Абдурраҳмонни (Абдуллоҳ ибн Масъуднинг куняси) Аллоҳ раҳматига олсин, Аллоҳга қасамки албатта у Қадр кечасини Рамазоннинг ичида эканини билган, лекин уни гапиришларини ёқтирмаган. Аллоҳга қасам ичиб айтаманки у Рамазоннинг ичида, йигирма еттинчи кечададир”, деган.\nلَيْلَةِ الْقَدْرِ (Қадр кечаси) маъносидаги калималарнинг ҳарфлари тўққизта бўлиб, ушбу калималар сурада уч марта такрорланган. Учта тўққиз эса йигирма етти бўлади.\n1403 марта ўқилди\nДругие материалы в этой категории: « Осуда юртда Рамазон шукуҳи\tҒАФЛАТДА ҚОЛМАНГ! Бу кеча тақдирлар, воқеа-ҳодисалар, қисматлар белгиланади »


Президент Меҳрибонлик уйидаги шароитларни кўздан кечирди – Қонунчилик муаммолари институти\nПрезидент Меҳрибонлик уйидаги шароитларни кўздан кечирди\nПрезидент Шавкат Мирзиёев 28 июль куни Тошкент шаҳридаги 21-Меҳрибонлик уйини бориб кўрди.\nБу муассасада 122 нафар ўғил-қиз тарбияланмоқда. Уларнинг 47 нафари етим, 75 нафари ижтимоий етим болалардир. Таълим масканида малакали ўқитувчилар, психолог, логопед, дефектологлар фаолият юритмоқда. Робототехника, ментал арифметика, сартарошлик, пазандалик, тикувчилик тўгараклари ташкил этилган. Спорт машғулотларида болалар саломатлигини мустаҳкамлаш билан бирга республика ва халқаро мусобақаларда совриндор ҳам бўлмоқда.\nДавлатимиз раҳбари бу ерда яратилган шароитлар билан танишди, болаларнинг машғулотларини кўздан кечирди.\n– Бугун келишимиздан мақсад сизлар билан кўришиб, сизларнинг тимсолингизда барча тарбияланувчилар учун шароитларни бундан-да яхшилаш, иложи борича, оиладагидек муҳит, тарбия ташкил қилиш. Ҳамма билан тенг бўлиб таълим-тарбия олишингиз, олийгоҳларда ўқиб, касб эгаллашингиз, уй ва иш билан таъминланиб, ҳаётда муносиб ўрин топишингиз учун имкониятлар яратамиз. Шуни билингларки, сизларнинг ота-онангиз, ватанингиз бор. Давлат сизларни ҳеч қачон эътиборсиз қолдирмайди, – деди Президент.\nМеҳрибонлик уйида шароитлар яхши. Лекин болалар билан якка тартибда ишлаш, уларни касбга йўналтириш талаб даражасида эмас. Тарбияланувчиларнинг 18 ёшдан кейинги мустақил ҳаёти, олий маълумот олиши ва бандлигига кўмаклашувчи масъул идора йўқ.\nШу боис давлатимиз раҳбари барча Меҳрибонлик уйлари ва махсус мактаб-интернатларни Ўзбекистон Республикаси Миллий гвардияси масъуллигига ўтказиш таклифини билдирди.\nМамлакатимизда 16 та Меҳрибонлик уйи ва 4 та Болалар шаҳарчаси бор. Уларда 1 минг 823 нафар ўғил-қиз яшаб, ўқимоқда. 86 та махсус мактаб-интернатда 21 минг 363 нафар бола тарбияланмоқда. Ушбу муассасалар, синов тариқасида, Миллий гвардия масъуллигига ўтказилиши белгиланди. Болаларга ихтисослашган таълим бериш ва ватанпарварлик руҳида тарбиялаш бўйича методика яратиш вазифаси қўйилди. Меҳрибонлик уйлари ва махсус мактаб-интернатларни фан, санъат ва спорт ташкилотлари билан боғлаб, тарбияланувчиларнинг қобилиятини ривожлантириш муҳимлиги таъкидланди.\nЎЗБЕКИСТОН РЕСПУБЛИКАСИ ОЛИЙ МАЖЛИСИНИНГ ЖАМИЯТ БИЛАН ҲАМКОРЛИГИ – ПАРЛАМЕНТ ФАОЛИЯТИНИ АХБОРОТ ЖИҲАТИДАН ТАЪМИНЛАШНИНГ МУҲИМ ОМИЛИ СИФАТИДА\nСайловнинг расмий логотипи танланди


26 январ 2021, Тошкент вақти: 02:20\nТожикистонда туғилган эгизаклар.\nСўғд вилоятининг Бобожон Ғофуров туманида яшовчи 35 ёшли Назокат Ходибоева тўрт нафар эгизак фарзандни дунёга келтирди. Чақалоқлар Хўжанддаги вилоят туғруқхонасида 13 июнь куни тунда дунёга келди.\n"Чақалоқлар ҳомиладорликнинг 35-ҳафтасида, белгиланган муддатдан сал олдинроқ туғилди. Бироқ, шунга қарамай, уларнинг саломатлиги қониқарли, чақалоқлар шифокорлар назоратида вакуумда ушлаб турилибди", - деди туғруқхона шифокорларидан бири.\nБундан аввал, 14 май куни тожикистонлик талабалар оиласида тўрт эгизак - уч қиз ва бир ўғил дунёга келган эди.


1. Аҳоли саломатлиги йўлида\n3. Наманганда “Ҳеч ким меҳр ва эътибордан четда қолмасин!” шиори остида тиббий-ижтимоий акцияда ўтказилмоқда\n4. Оиладан бошланар Ватан\n5. Тиббиёт ташкилотлари тузилмаси оптималлаштирилади\n6. 2017-2021 йилларда Ўзбекистон Республикасида онкология хизматини янада ривожлантириш ва аҳолига онкологик ёрдам кўрсатишни такомиллаштириш чора-тадбирлари тўғрисида\n7. Уйчи туманида 17 қишлоқ врачлик пункти негизида 7 қишлоқ оилавий поликлиникаси ташкил этилди\n8. Наманганга 33 дона санитар автотранспортлари келтирилди\n10. Наманганда янги тиббий муассасалар фойдаланишга топширилди\n11. БАЙРАМГА БАЙРАМЛАР УЛАНДИ\n12. Наманган: Бемор таснифи мамлакатдаги барча поликлиникаларда...\n13. ТИББИЙ ХИЗМАТ ЖАҲОН АНДОЗАЛАРИГА ТЕНГЛАШАДИ\nХалқ соғлиги - бебаҳо бойлик, у мамлакатимизнинг бугунги ва эртанги тараққиётини белгилаб берувчи энг муҳим омил. Тиббиёт тизимида мустақилликнинг дастлабки йиллариданоқ бошланган чуқур ислоҳотлар айни дамда янада жадаллашган, таъбир жоиз бўлса, янги босқичга кўтарилган. Бу юртимизда инсон манфаатлари устуворлигининг яна бир намунаси, албатта.\n14. Қишлоқ оилавий поликлиникалари номигами? Депутатлар иш пайтда шифокор ва ҳамшираларни нега топа олишмаётир!\n15. Партия гуруҳларида: мансабдорлар депутатларга ҳисоб беришди


Симобнинг зарари – Сурхон тонги\nБош саҳифа / Жамият / Симобнинг зарари\nФеврал 13, 2019\tЖамият Изоҳ қолдириш 1,772 Кўрилди\nИбн Сино нафақат тиб илмида, балки кимё соҳасида ҳам муҳим кашфиётлар муаллифидир. Ўз даврида биринчилардан бўлиб аммиак газининг туя танасида мавжудлигини аниқлайди.\nБу ҳақида ҳали дунё олимлари ўйлаб кўрмаган эдилар. Ибн Сино биринчилардан бўлиб пахтага буғни йиғиб, уни сиқиш йўли билан тоза дистирланган сув олганди. Мис, симоб, қўрғошин каби элементлар орқали ичимлик суви ифлосланиши мумкинлиги ҳам олим томонидан қайд этилади.\nАйни чоғда инсон организмида мис етишмаслиги ёки меъёридан ортиши саломатлик учун зарар эканлигини ҳам уқтиради. Зарарли хусусиятларга эга бўлган симобдан фойдаланганда, эҳтиёткорликка амал қилиш ҳақида огоҳлантиради. Айрим ҳолларда одамлар симобни ҳожатхонага ташлаши билан боғлиқ гаплар қулоғимизга чалинади. Ибн Сино асарларида симобнинг айрим бирикмалари сув тагида ўзгаришга учраб, ёмон жиҳатга ўтиши ҳақида қимматли тавсиялар ёзиб қолдирган.\nТэгларградусник зарар симоб\nОлдинги Афғон жароҳати\nКейинги Эр йигит жасорати\nМарт 9, 2018\t3,888\nМай 15, 2018\t3,797\nАпрел 27, 2018\t3,749\nТўйлар – маънавий қадриятлар кўзгуси бўлсин!\nЭътибор ижрога қаратилди\n“Captiva” ишлаб чиқариш тўхтатилди\nВатанга садоқат руҳида\nЯнги масжид муборак


Артур Геворкян: Осиё кубогида Ўзбекистонга ҳам мухлислик қиламан\n27 декабрь, 2018, 10:08\nЧемпионатимизда анчадан бери тўп суриб келаётган туркманистонлик Артур Геворкян аллақачон мухлисларнинг меҳрини қозонган. «Қирол Артур» тахаллуси билан мухлислар орасида ном қозонган ўйинчи қишки таътилдан унумли фойдаланиб Туркияда дам олиб қайтди. Шундан сўнг SPORTS.uz муҳбири Артур билан боғланиб, айрим масалалар бўйича суҳбатлашди. Тажрибали футболчи суҳбат давомида яқинлашиб келаётган Осиё кубоги ҳақида ҳам тўхталиб ўтди.\nСуҳбатнинг тўлиқ матнини қуйидаги ҳаволада ўқишингиз мумкин>>>


ТЕРРОРИЗМ ВА ЭКСТРЕМИЗМ ЁШЛАРИМИЗ КЕЛАЖАГИГА ТАҲДИДДИР — Zamaxshariy.uz\nТЕРРОРИЗМ ВА ЭКСТРЕМИЗМ ЁШЛАРИМИЗ КЕЛАЖАГИГА ТАҲДИДДИР\n21 марта, 2021 admin Мақолалар\nБугун мусулмон оламида мураккаб ижтимоий-сиёсий жараёнлар кечмоқда. Яқин Шарқ ва бошқа ҳудудлардаги қатор мамлакатлар чуқур сиёсий танглик, ижтимоий ва иқтисодий беқарорлик ва қуролли тўқнашувларни бошидан кечирмоқда. Мазкур ҳудудларда гўёки ҳақиқий “исломий давлат” қуриш шиори остида очиқдан-очиқ зўравонлик, инсонийликка зид ваҳшийликларга асосланган амалларга қўл ураётган турли гуруҳ ва жамоалар урчиб кетди. Ушбу ҳолат давлатнинг катта ёки кичиклиги, дини ва миллатидан қатъий назар, тинчлик ва барқарорлик нақадар азиз неъмат эканини яна бир бор исботлаб бермоқда.Сўнгги йилларда ақидапараст оқимлар ёшлар ичидаги фаолиятини меҳнат мигрантларини таъсир доирасига олиш, “ҳужралар” ташкил этиш, диний экстремистик мазмундаги материалларни электрон кўринишда тарқатиш, интернет орқали тарғибот ўтказиш каби усулларда амалга оширмоқда. Айниқса, интернет тармоғида ўзини “Ислом давлати” (ИШИД), “Жабҳат ал-Нусра” деб атаб олган террористик ташкилотлар гўёки ислом равнақи йўлида курашаётган “мужоҳид биродарлар гуруҳи” экани ҳақидаги тарғибот-ташвиқот кенг кўламда олиб борилаётгани, бунинг оқибатида дунёнинг кўплаб мамлакатларидан мусулмон ёшлар “ҳижрат” қилиш ва “жиҳод”да иштирок этиб даъвосида Сурия ва Ироқ ҳудудига бориб, ушбу гуруҳ сафига бориб қўшилаётганининг гувоҳи бўлмоқдамиз.\nАбу Ҳурайра розияллоҳу анҳудан ривоят қилган ҳадисда айтилади: “Набий соллаллоҳу алайҳи васаллам дедилар: “Аллоҳ деди: “Уч (киши) борки, Қиёмат куни мен уларга хусуматчиман: Менинг номим билан (аҳд) бериб, кейин ҳиёнат қилган киши; ҳур одамни сотиб, пулини еган киши; ишчи ёллаб, ундан (ишни) тўла талаб қилиб олиб, ҳақини бермаган киши”. Қуръони Каримда айнан шундай ҳолатлар ҳақида “Зулм (ноҳақлик) қилганларга суянмангиз, токи сизларга (дўзахдан) олов етмасин!” (“Ҳуд” сураси, 113-оят), дейилган. Ҳозир ИШИД таркибида алданган ёшлар жуда кўп. Улар “кофирларга қарши жиҳод қиляпмиз, орзуимиз жаннат”, дейишяпти-ку, аммо мусулмонларни қатл этиб, оғир гуноҳга ботмоқда. Биз бундай нобакорликнинг олдини олишимиз даркор”, деб таъкидлаган.Аслида “ҳижрат” луғатда “кўчиш, бирон нарсадан ажраш, тарк этиш” маъноларини англатади. Истилоҳда Пайғамбаримиз Муҳаммад соллаллоҳу алайҳи васаллам бошчиликларидаги бир гуруҳ мусулмонлар жамоасининг Қурайш тазийқидан қутилиш мақсадида Маккадан Мадинага кўчиб ўтишларига ҳижрат дейилади.\nАқидапарастлар ёшларни авраб, ислом диёри бўлган, азон айтиладиган, жума ва ҳайит намозлари ўқиладиган, умуман, исломнинг беш арконлари эмин-эркин адо этилиб, мусулмончилик амалда бўлган ва фуқаролар тинчлик-хотиржамликда ҳаёт кечираётган Ватанини тарк этишга тарғиб қилмоқда. Ваҳоланки, ўз юртини ташлаб, ўзга юртларда сарсон-саргардон юриш, манқурт шахслар билан бирлашиб, киндик қони тўкилган юртига қарши қурол кўтариш айни ислом таълимотига зид ишдир. Инсонларни тинч ва осойишта диёрдан дин номидан қотилликлар ошкора қилинаётган фитна маконларига чорлашдек қабиҳ иш ҳеч қачон “Хижрат” бўла олмайди. Пайғамбаримиз соллаллоҳу алайҳи васаллам ҳадиси шарифда: “Ҳақиқий муҳожир Аллоҳ ва Расули қайтарган нарсадан ҳижрат қилган (қайтган) мусулмондир” деб марҳамат қилганлар. Ислом дини Ватанга ҳиёнат, қотиллик, бузғунчилик, ўзини ўзи ўлдириш, ўзгаларга зум қилиш, ота-онага оқ бўлиш кабилардан қайтаради.\nДиний экстремизм дунёдаги деярли барча мамлакатларда шахс, жамият ва давлатнинг ҳаётий муҳим манфааатларига таҳдид солиб келмоқда. Жумладан, диний экстремистик оқим таркибига кириб қолган шахс: оиласи, қариндош-уруғлари ва яқин инсонларидан маҳрум бўлади; Жамиятдаги ижтимоий мавқеини йўқотади, чуқур илм олиш, яхши касб эгас бўлиш ва ҳаётда муносиб ўрин эгаллаш имкониятларидан айрилади. Ўз навбатида, диний экстремистик ғоя ва ёт диний қарашларнинг жамиятдаги ижтимоий-маънавий муҳит ва тадрижий ривожланишга зарарли таъсири эса Ёшлар хорижий юртларга чиқиб кетиши оқибатида жамиятнинг бирламчи бўғини бўлган оилаларда парокандалик юзага келади, фарзандлар тарбиясиз, оилалар эса боқувчисиз қолади; жамиятда анъанавий қадриятларни авлоддан авлодга узатиш тизими ва тадрижий ривожланиш жараёни бузилади, мазкур жамиятда асрлар оша муҳим ўрин тутган миллий, маданий, тарихий қадриятлар аҳамиятини йўқотиши оқибатида маънавият пасаяди;\nЯнгибозор тумани “Саид Кучак бобо” масжиди имом-хатиби\nPrevious Post:“САЛАФИЙЛАР”МИ? ЁКИ МАЗҲАБСИЗЛАРМИ?\nNext Post:ФИТНАЛАРДАН ВА ФИТНАЧИЛАРДАН ДОИМО ЭҲТИЁТ БЎЛАЙЛИК


Boeing 777 йўловчи самолёти двигатели парвоз вақтида аланга олди – видео - 21.02.2021, Sputnik Ўзбекистон\nBoeing 777 йўловчи самолёти двигатели парвоз вақтида аланга олди – видео\nАмериканинг Денвер шаҳридан Гавайининг Гонолулу шаҳрига йўл олган Boeing 777 самолёти двигатели ёниб кетди. Ҳаво кемасида 241 киши бўлган. 21.02.2021, Sputnik Ўзбекистон\nҚурилма носозлиги самолёт қопламалари парчаларининг парвоз вақтида тушиб кетишига олиб келган.“United Airlines” авиаташувчиси рейси Денверга қайтган ва муваффақиятли қўнган.Fox News маълумотларига кўра, ҳодиса оқибатида жабрланганлар йўқ.\n© © Youtube \_ AIRLIVE net\nАмериканинг Денвер шаҳридан Гавайининг Гонолулу шаҳрига йўл олган Boeing 777 самолёти двигатели ёниб кетди. Ҳаво кемасида 241 киши бўлган.\nҚурилма носозлиги самолёт қопламалари парчаларининг парвоз вақтида тушиб кетишига олиб келган.\n“United Airlines” авиаташувчиси рейси Денверга қайтган ва муваффақиятли қўнган.\nFox News маълумотларига кўра, ҳодиса оқибатида жабрланганлар йўқ.


Амир Темурнинг бош қўмондони – амирул-умаро Жаҳоншоҳ Баҳодур тарихи « Ўзбекистон Халқ Ҳаракати\nАмир Темурнинг бош қўмондони – амирул-умаро Жаҳоншоҳ Баҳодур тарихи\n31 December 2018 - 7:00\nАмир Темурнинг энг машҳур саркардаларидан бири унинг дўсти ва сафдоши бўлган амир Жаку Барлоснинг ўғли Жаҳоншоҳ Баҳодурдир. У жаҳонгирлиги ва жангларда кўрсатган жасоратлари учун қўшин бош қўмондони-амирул-умаро даражасигача кўтарилган.\nЖаҳоншоҳ Баҳодур дастлаб Сулаймон Барлос, амир Мусо Барлос, амир Жалолиддин, амир Ҳиндука Барлос , амир Ўлжойту, Шайх Муҳаммад Баён каби кўплаб саркардалар қаторида Амир Ҳусайн томонида туриб унга қарши олиб борилган жангларда иштирок этган.\nМуиниддин Натанзий Амир Темур билан Амир Ҳусайн ўртасидаги муҳорабада “Амир Мусо, амир Ўлжойту ва Шайх Муҳаммад Баён бошчилигидаги қорауннас лашкарлари манғлойи қарийб йигирма минг отлиқлардан иборат қисм билан Булунғур сувига келиб тушган. Амир Ҳусайн Малик Баҳодурни Сўзангарон йўлини қўриқлаш учун юборган. Жаҳоншоҳ бир ярим минг отлиқ билан Работи Маликда ўрнашди. Хирман Баҳодурни Жиззах йўлини тўсиб қўйиши учун бир минг отлиқ қўшин билан жўнатди ”,-дея Жаҳоншоҳ Баҳодурнинг номини илк бора эслатиб ўтган. Шу жангда Амир Темур оз сонли қўшини билан ғалабага эришади.\nАмир Темур бўлган Жета ҳукмдорлари ва Амир Ҳусайннинг узоқни кўра олмаслиги, мол-дунёга ўчлиги ва адолатсизликлари туфайли уларнинг кўп лашкарбошилари Амир Темур томонга ўтган.\nЖаҳоншоҳ барлос Нишопур , Мозандарон, Қандахор, Исфаҳонни забт этишда, Табриздан Султон Аҳмад Жалойирни қувиб чиқаришда катта жасоратлар кўрсатган.\nЖаҳоншоҳ Баҳодур Амир Темурнинг шахсан ўзи иштирок этмаган кўпгина юришларни ҳам бошқарган ва йирик ғалабаларни қўлга киритганди. Қандаҳорни олишда Жаҳоншоҳ Баҳодур, Мубашшир ва Искандар Шайхийга алоҳида ишонч билдирилган ва уларга эътибор, иззат-икром кўрсатилган.\nЖаҳоншоҳ Баҳодур, Мубашшир Баҳодур, Искандар Шайхийлар Амир Темурнинг амрига мувофиқ ўз қўшинлари билан шаҳарга аввал етиб келиб жанг бошлайдилар. Жаҳоншоҳ Баҳодур Қандаҳорни забт этаркан, доруғасини тутиб, Амир Темур олдига олиб келади. Унга хос бўлган тезкорлик, қўшинни турли томондан ёпириб душмиан устига ташлаш, душманга имкон қолдирмаслик каби хусусиятлар хос бўлган. Шарафиддин Али Яздий Амир Темур “Жаҳоншоҳ Жокуни мақтаб, лутфлар қилди ва уни черик била Калот ҳисорига йибарди ” дея унга кўрсатилган ҳурмат-эътиборни алоҳида кўрсатиб ўтган. Кавказдаги юришлари пайтида Жаҳоншоҳ Баҳодур Лакзлар ерларини ишғол этган . Бу матонатли саркарда туркманлар ерини ҳам шиддат ва матонат билан ишғол этган . Ўша пайтда унинг номи Шарқда машҳур бўлган ва душманлари унинг номини эшитганда титрар даражада жанг усулига эга бўлган стратег саркарда бўлган.\nАлинжақ қальасини қўлга киритиш пайтида Амир Темурдан “Жаҳоншоҳбек Аланчуқ қальасининг ишини Султон Санжар ва Ҳожи Сайфуддинбекка ва Мирзо Мироншоҳларнинг мулозимларига топшуруб, ўзи амирзода Муҳаммад Султоннинг кейинида Форс вилоятига борсун!”деб амри фармон берган.\nМўғулистон хони Қамариддинга қарши қақшатқич зарба беришда жонбозлик кўрсатган. Шарафиддин Али Яздий Жаҳоншоҳга Амир Темурнинг ишонгани ва унга энг мураккаб вазифалар топширилганини алоҳида таъкидлаб ўтган . У агар бу беклар ҳақида гапирсам узундан-узун ҳикоя бўлади, деб уларнинг қилган ишлари кўп эканлигини айтиб ўтганди.\nАмир Темур кўпгина ерларни забт этишда шахсан ўзи иштирок этмаган, ўзи ишонган лашкарбошилари орқали юришларни бир неча нуқталарда олиб бораверган. Шу лашкарбошиларнинг энг олдинги қаторларида Жаҳоншоҳ Баҳодур турган.\nБаъзан Жаҳоншоҳ Баҳодур мушкул аҳволга тушиб қолганда ҳам совуққонлик билан шошилмасдан, қайсарлик билан жангни олиб бориш тактикаларини ишлаб чиққан ва доимо ғалабага эришган. Хусусан, у Муҳаммад Миракнинг ёғийлигига қарши юришга тушган пайтда йўлда унга қарши яна бир хавфли куч пайдо бўлади. Шарафиддин Али Яздий Буролдай элининг душманлиги Жаҳоншоҳни анча қийин вазиятга тушибир қўйганини ва бу ҳолат бўйича хабаргирлар орқали Амир Темурга арз қилганини ҳикоя қилган. Бу шароитда ҳали кучлар етиб келиб улгурмасдан у оз сонли лашкари билан кўп сонли душманлар билан юзма-юз келади ва шиддати, тўғри тадбири, Амир Темурдан олган билими ва сабр-бардоши билан ушбу жангда ғалаба қозонади. Улар Бағлонга етиб, душманларни даъф этади. Шундан кейин тоғда ҳисорда ўтирган, тиш-тирноғигача қуролланган Муҳаммад Миракка қарши юришни бошлайди. Амударё ёқасида хожа Юсуф, Пир Али Тоз қўшинлари ҳам Жаҳоншоҳ Баҳодурга келиб қўшилиши керак эди, аммо улар етиб келиб улгурмайди. Улар дарёга сол ташлаб нариги соҳилга ўтиб оладилар. Буролдай эли ва Боязиднинг уч минглик қўшини 60 кишилик Жаҳоншоҳ қўшинига ҳамла уюштирадилар. Шу шароитда ҳам Жаҳоншоҳ қочишни ихтиёр этмасдан, қўрқмасдан ва қаттиқ азму жазм билан, қўшинни руҳлантириб, худога таваккал қилиб, Соҳибқирон Амир Темурга садоқатини изҳор этиб сувга орқа бериб, қалқонларини бошларига тортиб мардонавор жангга киради. Тун бўйи то тонг отгунга қадар ўртада ўқлар ёмғири ёғдирилади, қилич ва гурзи ишлатиб жанг давом этади. ва душманни тумтароқ қочишига сабаб бўлади. Жаҳоншоҳ Баҳодур 60 қўшини билан 3000 қўшин сафларини бузиб ташлаган ва ўзи омонда қолган буюк лашкарбошидир. Шу пайтда Хўжа Юсуф бир навкарини сувдан синож билан ўтказиб Жаҳоншоҳ Баҳодурга хабар юборди: “Мардона бўлунгларким, Мунк черики билан етайим”. Жанг қизиган пайтда Пир Али Тоз ва Хўжа Юсуфнинг юз кишилик аскари билан сувдан кечиб ўтиб жангга ташландилар. Тонг отганда уч минг кишилик қўшин тумтароқ бўлиб қочади.\nШу воқеадан кейин Жаҳоншоҳ Баҳодур Қундузда бўлди, у ердан Ҳиндикуш тоғидан ўтиб Қобулга келди. Бу пайтда Амир Темур Хоразмда юришда эди (1388).\nАмир Темур Абу Саъиднинг душманлиги ва унинг Буролдай эли билан бирлашганини эшитгач Амир Темур Жаҳоншоҳга ёрдам кучларини юборган ва душман кучлари батамом синдирилган.\nЖаҳоншоҳ Баҳодур Жета юришда ҳам фаол қатнашган. “Йарлуқ бўлдиким, “ амир Жаҳоншоҳ ва Уч Қаро Баҳодур ва ўзга беклар ўттиз минг киши билан отланиб Иртишқа душманларини истагани борсунлар ”.\nАмир Темур Жета юришидан 1389 йилда Самарқандга қайтган ва Жаҳоншоҳ Баҳодурни қўшинга бош қилиб қолдирган .\n1390 йил баҳорида Амир Темур Амир Темур Тўхтамишхон масаласини кўриш ва қарор қабул қилиш учун Кеш вилоятинин Оқёр мавзесида қурултой чақиради. Бу қурултойга “Ҳар вилоятдин ва тумонот ва ҳазорижотнинг беклари ва вилоятларнинг даруғулари ҳозир бўлсун” деган фармони олий бўлади.\nШарафиддин Али Яздий бу қурултойда Амир Темурнинг лашкарбошиларидан Ҳожи Сайфиддинбек, амир Жаҳоншоҳ Жоку ва амир Шамсуддин Аббосларнинг номини алоҳида тилга олиб, улар подшоҳона пешкашлар тортгани ва тўй бергани ҳақида маълумотлар келтирган. Демак, улар салтанатдаги энг нуфузли шахслар ҳисобланганлар.\nШарафиддин Али Яздий Муҳаммад Султоншоҳ, Сайфиддинбек, амир Жаҳон Жаку (Жаҳоншоҳ Баҳодур)дан Амир Темурнинг хурсандлигини, уларнинг ишларидан хушвақт бўлганини кўп бора таъкидлаб ўтган.\n1391 йилдаги Тўхтамишхонга қарши олиб борилган жангда ҳам Жаҳоншоҳ Баҳодур катта матонат кўрсатган. Ҳожи Сайфуддин барчадан аввал Тўхтамишнинг чап қўл қўшинига қарши жангга кирган. Тўхтамишхоннинг қўшини кўпчиликни ташкил этган, улар Сайфуддинбекни ортидан кириб ўраб олишни ният қилганда Жаҳоншоҳ Баҳодур қўшини билан кириб душман режасини барбод қилади ва душманни ортга суриб ташлайди.\n1395 йилдаги Тўхтамишхон билан бўлган жангда ҳам Жаҳоншоҳ баҳодур қаттиқ жанг қилган ва матонат кўрсатган.\nХожа Сайфиддинбек мана шу жангда пиёда жанг қилишига тўғри келган ва ёпирилиб келган отлиқ душманларни ўқ ёмғири билан яқинлаштирмай турган. Бу ҳолатнги кўрган Жаҳоншоҳ ўзининг туман қўшини билан Тўхтамиш қўшинига ёндан зарба берган. Унинг шиддати, тезкорлиги ва жанг усулларига ҳеч бир душман дош бера олмасди. Сайфуддинбек ва Жаҳоншоҳ Баҳодур бирлашиб қўшиннинг сўл қисмини суриб ташлайдилар ва уларни мағлуб этадилар. Амир Темурнинг саркардалари Жаҳоншоҳ Баҳодур ва бошқалар жанг саҳнасини яхши тушунган ва улар қаерда ва қандай ҳолатда жанг қилишни вазият тақозосига кўра белгилаганлар. Аслида Амир Темурнинг шахси ортидаги шон-шавкатларда Амир Темур танлаган ана шу лашкарбошилар тарихи туради. Кадрларни жой-жойига қўя олиши унинг улуғлигига ва буюк ҳукмдорлигига далолатдир.\nЖаҳоншоҳ Баҳодурнинг Басра, Гуржистон, Ҳалаб ва Дамашқни забт этишда, Олтин Ўрдага қарши курашларда, Ҳиндистон юришлари, Анқара жангида, Бурсанинг фатҳ этилишида ҳам катта матонатлар кўрсатган.\nДеҳли волийси султон Маҳмуд билан жангга кирганда жаҳоншоҳ баҳодур қўшиннинг сўл қисмида Ҳусайн баҳодир, амирзода Халил Султон, Ғиёсиддин Тархонлар билан бир сафда турган. Орада шиддатли жанг бўлади, Жаҳоншоҳ Баҳодур душман қўшинини дарвозага яқин боради, қул ва манглай қисмдан Рустам Баҳодир, амир Шайх нуриддин ва Шоҳ Малик ва Аллоҳдодлар душман марказини ўраб оладилар. Шиддатли жангда Амир Темур қўшини қўли баланд келади ва Султон Маҳмуд билан Маллухон оз сонли кишилари билан қочиб шаҳар ичига кириб олади, алалоқибат мағлуб этилади.\nИбн Арабшоҳ Дамашқ ва унинг қальа ҳисорини олишда кўрсатган хизматларини алоҳида кўрсатиб ўтган. Хусусан, Дамашқ қальси муҳосарасига бошлиқ этиб Жаҳоншоҳ Баҳодур тайинлангангани ҳақида маълумот бериб ўтган . “Амир Темур ўзининг улуғ амирларидан бири Жаҳоншоҳ деб аталувчи амири зиммасига (Дамашқни забт этиш вазифасини-Ш.Ў) юклади. Натижада, Жаҳоншоҳ бунга кафил бўлиб, унинг билан машғул бўлди. У қальа қаршисига манжаниқлар ўрнатди. Ва унинг остидан лаҳмлар қазиб, деворларга илгаклар ташлади ”.\nҚальа мустаҳкам бўлиб, уни олиш учун жуда катта куч, саъйи-ҳаракат, шиддат ва тадбир керак эди. Қирқ уч кун деганда қальа қўлга киритилади.\nИбн Арабшоҳ қальанинг устига Амир Темур жангчилари ёпирилганда улар юқорию пастдан, ўнгу сўлдан келиб душманни сиқа бошлагани, уларнинг шиддати, жанг ҳаракатларига қаршилик кўрсатишдан қальа жангчиларининг қўллари чарчаганини алоҳида айтиб ўтганди. Ростдан ҳам бу каби жанг усулларини ҳали олам халқи кўрмаган эди. Қальа аҳли ўтакаси ёрилиб жон ҳолатда Амир Темурдан омонлик тилаб ҳеч бир иккиланмасдан қальадан тушдилар .\nАмир Темур набираси Умар Баҳодурни 1404 йили 6 апрель куни Ироқи Ажам, Озарбайжон, Аррон, Муғон, Армания, Гуржистон мамлакатлари ва уларга ёндош элларни бошқариш учун тайинлаганда Жаҳоншоҳ Баҳодурни у билан бирга юборган. Ул мамлакатларнинг ҳал қилиш ва маън этиш, эгалик қилиш ва кенгайтириш ишларини уларнинг ихтиёрига топширган .\nБундан кўринадики, Жаҳоншоҳ Баҳодур нафақат йирик лашкарбоши ва саркарда, балки давлат бошқарув ишларини ҳам пухта билган, замона вазиятларини яхши англаган, билимли ва тажрибали доно раҳбар ҳам бўлган. У ҳеч қачон Амир Темурга хиёнат қилмаган, у буюрган ишлардан бўйин товламаган, ўзига топширилган ишларни доимо маромига етказган садоқатли ҳарбий қўмондон бўлган. Амир Темур Жаҳоншоҳни амизода Умарга ҳамраис қилиб қўяр экан, у ердаги хавфсизлик ва мудофаа ишларини ташкиллаштиришни унга ишонгани кўринади. Айни пайтда Жаҳоншоҳ Баҳодур Амир Темур давлати хавфсизлик тизимининг йирик мансабдори, буюк генерал вазифасини бажарган.\nБундан кўринадики, Жаҳоншоҳ Баҳодур Амир Темурнинг энг ишонган лашкарбошиси бўлган ва унга ишониб энг йирик жанглар ва қальалар топширилган.\nУ Ўрта Ер денгизидан Иртиш дарёси бўйларигача ерларни ўз ичига олган ҳудудларда ўнлаб жангларда Амир Темур қўшинида хизмат қилган ва унинг ғалабаларини таъминлашда жонбозлик кўрсатган.\nXIV аср охирида саркарданинг Олтин Ўрда қўшинларини тор-мор қилиши Россия Давлати шаклланиши учун катта ижобий рол ўйнаган. Ўнлаб жангларда ғолиб чиққан Жаҳоншоҳ, сиёсий фитна туфайли ўзининг яқин дўсти томонидан ўлдирилади.\nХўжа Сайфиддин, Муҳаммад Султоншоҳ, Усмон Баҳодир, Шайх Нуриддин бек, Сулаймон шоҳ, Худойдод, Бердибек, Шамсуддин Аббос, Амир Шоҳмалик, Шоҳ Малик, Менглихўжа, Ғиёсиддин Тархон, Амир Шайх Арслон, Севинчак баҳодир, Темур Хожа Оқбуға ва бошқа кўплаб саркардалари бўлган. Амир Темур қўшинида жами 313 амир бўлган бўлиб, улар 12 табақа бўйича амал зинасидан кўтарилиб борган. Биринчи даражали амир 1000 кишига, иккинчи даражали амир 2000 кишига. Яъни иккита амирга, учинчи даражали амир учта минликка, яъни учта биринчи даражали амирга бош бўлган ва шу алфозда улар кўтарилиб бораверган. 10.000 қўшин бошлиғи туманбоши дейилган. Амир Темур қўшинида қўшинида 4 та нуфузли бекларбеги мансаби бўлган, қўшиннинг бош қўмондони амирул умаро деб аталган.\nУмуман олганда, Амир Темурнинг турли подшоҳлар билан олиб борган урушлари, жанг тактика ва стратегиялари, қўшинида матонат кўрсатган, Амир Темурнинг ғалабаларини таъминлаб берган нуфузли саркарда ва баҳодирларнинг тарихини ўрганиш бугунги кунда долзарб масаладир.\nШоҳиста Ўлжаева, тарих фанлари доктори


жаҳон - Parstoday\nмай 26, 2020 17:27\n2017 йил 20 январ ойида Американинг янги президенти сифатида Дональд Трампнинг қудрат бошига келиши Американинг бирёқлама сиёсатлари учун янги давр бошланди. Трамп "Дастлаб Америка" шиори билан Америка мақсадлари ва манфаатларини биринчи ўринда қуйиши билан бирга дунё гегемонияси сифатида, Вашингтоннинг зўравонлик ва ўзбошимчалик сиёсатлари Американи тан олиш ва қудратининг кучайишига сабаб бўлган,- деб иддао қилди. Аммо бу иддао эндиликда жиддий шак-шубҳаларга юзмаюз бўлган.\nДунёдаги энг сирли ғорлар (фотожамланма)\nмай 20, 2020 15:30\nДарёлар ва кўллар ичидаги ғорлар ва сирли атмосфера одамларни доимо ҳайратга қолдириб келади. Илгари, ғорларда кўпинча анъанавий ва жодугарлик маросимлари ўтказиларди Агарчи дунёдаги аксарият ғорлар фақат ғоршуносларнинг киришларига рухсат берилган бўлсада, аммо ҳозирда эса уларнинг баъзиларига сайёҳлар кириб тамоша қилиши мумкин.\nДунё шаҳарлари бўйлаб коронавирусга қарши чизилган расмлар (фотожамланма)\nДунё бўйлаб рассомлар одамларга ўз ҳамдардликларини намойиш этиш ва тиббиёт ходимларини қўллаб-қувватлаш учун антикорона мавзўси билан шаҳарларни безатишмоқда.\nМуқаддас Рамазон ойи бутун дунёда (фотожамланма)\nмай 16, 2020 19:22\nМуборак Рамазон ойи бошланиши билан дунёдаги миллионлаб мусулмонлар ушбу муқаддас ойникутиб олишдаи. Рамозон ойи- бу иллоҳий раҳм-шафқат ойидир ва ана шу савобли ойда Худонинг бандалари учун осмон эшиклари очиқдир. Бутун дунё мусулмонларининг бу ой учун ўзига хос урф-одатлари бор. Урф-одатлар яшайдиган ҳудудларнинг турмуш тарзи ва маданиятидан келиб чиқади.\nКоронавирус: ўлим тўшагида ўқилган никоҳ\nапрел 29, 2020 14:01\nҲам қувончли, ҳам ғамгин бу воқеа коронавирус юқтирган беморларни даволайдиган юқумли касалликлар шифохонасида содир бўлди.\nҚайси давлатлар коронавирус устидан ғалаба қозонди?\nапрел 29, 2020 12:46\nАвстралия, Янги Зеландия ва Жанубий Кореяда коронавирус инфекцияси тарқалиши тўхтатилди, бу ҳақда CNBC телеканалига экспертлар маълум қилди.\nКонгода яна бир хавфли касаллик тарқалa бошлади\nапрел 21, 2020 08:17\nКонго Демократик Республикаси 2018 йили тугаганлиги айтилган эбола вируси яна тарқалаётганлигини эълон қилди.\nКоронавирус даврида оммавий ахборот воситалари\nапрел 18, 2020 18:06\nҲар куни Жаҳон Соғлиқни сақлаш ташкилотининг веб сайтида COVID-19 хасталиги ҳақидаги энг сӯнгги маълумотлар нашр қилинади. Бу маълумотларни зудлик билан дунёнинг миллионлаб ОАВ ва ижтимоий тармоқлари тарқатишади.\nапрел 15, 2020 10:06


«Сўғдиёна»да йиғилиш: Бош мураббий истеъфога чиқди, уч футболчи клубдан ҳайдалди\n22:21 / 30.06.2017\n29 июнь куни Жиззах вилоятининг «Сўғдиёна» клуби президенти Ўктамжон Маҳмуджонов жамоа раҳбарияти ва мураббийлар штаби билан навбатдан ташқари йиғилиш ўтказди. Бу ҳақда клуб матбуот хизмати хабар берган.\nЙиғилишни клуб президенти Маҳмуджанов Ўктамжон Исмаилович олиб борди. У ўз сўзида клубнинг биринчи даврадаги қониқарсиз натижалари ва дарвозабонларни тайёрлашдаги камчиликлар борасида сўз юритган.\n«Сўғдиёна» чемпионатнинг биринчи даврасини 13-ўринда якунлаган, жиззахликлар 5 ғалаба, 2 дуранг ва 8 мағлубият қайд этган. Бу натижа раҳбариятни қониқтирмаган, бу эса жамоа бош мураббийи Даврон Файзиев ишдан бўшаш ҳақида ариза ёзиши билан якунланган.\nКлуб президенти дарвозабонларни тайёрлашдаги камчиликларга ҳам тўхталган. Посбонларда етарлича маҳорат шакллантира олмагани учун мураббий Шавкат Абдухўжаев истеъфога чиқарилган. Шунингдек, клуб дарвозабони Сарвар Каримов билан тузилган шартнома муддатидан аввал бекор қилинган. Футболчилар Дадажон Маматқулов ва Омон Халилов ҳам жамоадан четлаштирилган.\nБу футболчиларга кескин чора кўрилгани сабаблари аниқ эмас.\nАйни вақтда клубга янги бош мураббий излаш ишлари бошлаб юборилган.\nСўғдиёна Даврон Файзиев\nСуперлига. «Пахтакор» қийин ғалабани қўлга киритди\nРуслан Мелзиддинов ва Шоҳруз Норхонов «Сўғдиёна»да. Жиззах клуби янги футболчиларини таништирди\n«Пахтакор» пенальтидан урилган гол эвазига ғалаба қозонди\nОлий Лига. «Сўғдиёна»да ғалаба, «шудгор»да кечган ўйинда «Динамо» қўқонликлар дарвозасига гол ура олмади\nИгорь Шквирин «Сўғдиёна»га мураббий бўлди


Мустақил Давлатлар Ҳамдўстлиги саммитининг тор доирадаги учрашуви якунланди. Давлат раҳбарлари муҳокамаларни кенгайтирилган таркибда давом эттирмоқда. Бу ҳақда ЎзА хабар берди.\nМажлисда Ҳамдўстлик мамлакатларининг Парламентлараро ассамблеяси фаолиятини такомиллаштириш масаласи муҳокама қилиниши белгиланган. МДҲга аъзо мамлакатлар давлат раҳбарларининг Оила институти ва анъанавий оилавий қадриятларни қўллаб-қувватлаш бўйича баёноти, Ҳамдўстликда 2019 йилни Китоб йили, 2020 йилни 1941-1945 йиллардаги улуғ Ватан урушида қозонилган ғалабанинг 75 йиллиги йили, деб эълон қилиш ҳақида қарор, шунингдек, Ҳамдўстлик мамлакатлари ўртасидаги ҳамкорликни мустаҳкамлашга қаратилган бошқа ҳужжатлар қабул қилиниши режалаштирилган.\nДавлат раҳбарларининг тор доирадаги учрашувида Ҳамдўстлик доирасидаги ҳамкорликни янада мустаҳкамлаш масалалари муҳокама қилинди, 2018 йилда МДҲга раислик қиладиган мамлакат масаласи кўриб чиқилиб, минтақавий ва халқаро масалалар юзасидан фикр алмашилди.


Ҳар бир хайрия акциясида ўзига хос мураккаб дард ётади ва ёрдам илинжида мурожаат қилган икки тақдирни бир-бири билан солиштириб бўлмайди. Бугунги қаҳрамонимиз – 36 ёшни қаршилаган Садоқат Қиличева дучор бўлган касалликларни эшитсангиз кичиккина жуссали бу қизгинанинг сабрига ҳайратда қоласиз.\n– Ўзим биринчи гуруҳ ногирониман, дардим туғма. Болалигимдан бери кўп касалликларга чалиндим, ҳозиргача қўлтиқтаёқда юраман. Бу ҳолимга кўниб бўлгандим, аммо буйрагим касаллангани ҳаётимга хавф солди, алмаштирмаса бўлмас экан. Мунтазам гемодиализ муолажаларини олиб тураман. Онам иккимиз ёлғиз яшаймиз, отам йўқ. Онажоним менга ўзининг буйрагини бермоқчи бўлганди, аммо ўзининг ҳам қанд касаллиги бор, соғлиги яхши эмас. Донорлик қиладиган қариндошимизни топдик, аммо бундай операция бизда қилинмас экан. Ҳиндистонга маълумотларни жўнатсак операция харажати 13 минг АҚШ доллари бўлишини айтишди.\nБизда бунча пул йўқ...\nПенсияларимиз иккимизнинг даволанишимизга етмайди. Шу операция қилинмаса нима бўлишини тасаввур ҳам қила олмайман. Энг қўрққаним онамнинг ёлғиз қолиши, бир-биримизга суяниб қолганмиз. Юртимизда яхши инсонлар жуда кўп, улар бизга ёрдам беришига умид қилиб Kun.uz сайтига мурожаат қилдик-, дейди Садоқат йиғлаб.\nСахий юртдошлар! Кўпчилик бўлиб Садоқатнинг оғирини енгил қилиш имкониятимиз бор. Ишонамизки, бу акциямиз сизни бефарқ қолдирмайди.\nКлик/Пайме: 8600 0304 3235 5422\n“Саноатқурилишбанк” Садоқат Қиличева номида.\nАброр Зоҳидов тайёрдади, тасвирчи Мирвоҳид Мирраҳимов.


Фарғонада "права"ни тезлаштириб олиб бериш эвазига пора олаётган автомактаб ўқитувчиси қўлга тушди - Darakchi\nЖИНОЯТ 24.09.2020, 15:57\nҚўштепа туманида 22 сентябрь куни М.А. ИИБга мурожаат қилиб, тумандаги “Автомактаб” ходими Алишер” (исми ўзгартирилган) исмли шахсга нисбатан қонуний чора кўрилишини сўраган. Бу ҳақда Фарғона вилояти ИИБ Ахборот хизмати маълум қилди.\nМурожаатда айтилишича, Алишер “С” тоифасидаги ҳайдовчилик гувоҳномасини тезлаштириб олиб бериш эвазига М.А дан автомактабга 1.500.000 сўм ҳамда ЙҲХБда ишловчи раҳбарлар орқали ишни ҳал этиш учун эса 100 АҚШ доллари миқдорида пул талаб қилган.\nФуқаро М.А.нинг аризаси асосида, шу куни Ўзбекистон Республикаси ИИВ ЎХБ Фарғона вилояти бўйича бўлими ҳамда вилоят ИИБ Кадрлар бошқармаси ходимлари билан ҳамкорликда ўтказилган тезкор-тадбир ўтказилган. Тадбирда “Алишер” М.А.дан 1.500.000 сўм ва 100 АҚШ доллари олган вақтида ушланиб, ундан пуллар холислар иштирокида далилий ашё тариқасида олинди.\nЎрганиш давомида, “Алишер” исмли шахс “Водий авто инновацион мактаб” ўқитувчиси лавозимида ишлаши аниқланди.\nШунингдек, унинг хизмат хонаси кўздан кечирилганда, 100 дан зиёд коллеж ўқувчиларининг исм-шарифлари штрих орқали ўзгартирилган ҳолдаги диплом ва илова нусхалари, бошқа ҳужжатлар мавжудлиги аниқланиб, келгусида текшириб кўришлик учун олинди.\nҲозирда мазкур ҳолат юзасидан ИИВ ЎХБ Фарғона вилояти бўйича бўлими ходимлари томонидан текширув ҳаракатлари олиб борилмоқда.\nҚорақалпоғистондаги божхона постида 228 миллион сўмлик кафолатланмаган дори воситалари тўхтатиб қолинди\nИИВ «Кобальт» автомашинасини олиб қочганликда гумонланувчининг шахсини аниқлашда кўмак сўрамоқда\n"Ўзбекистоннинг Туркиядаги элчихонасида портлаш бўлади”. Ёлғон хабар эгаси Наманганда аниқланди


Қайси маҳсулотлар умрни узайтиради?\nСоғлом овқатланиш бўйича мутахассис узоқ умр кўриш учун қандай маҳсулотларни рационга киритиш ҳақида сўзлаб берди.\nВитаминлар ва соғлом турмуш тарзи-узоқ умр гарови. Тўғри овқатланиш бўйича мутахассис Холли Зокколан Express интернет нашрига берган интервьюсида қандай қилиб умрни мазали ва фойдали тарзда узайтириш мумкинлигии борасида ўз тавсияларини берди.Соғлом ёғлар зарарли холестерин миқдори, шунингдек юрак касалликлари, инсультнинг келиб чиқишини камайтиради. У арахис ёғи, соя ловияси, соя сути ва тофу каби маҳсулотларда бўлади.Мутахассис, шунингдек, рационга клетчаткага бой бўлган ловия, дон маҳсулотлари, сабзи ва брокколини қўшишни ҳам тавсия қилди. “Ишонч ҳосил қилинг, сабзавотлардан етарли миқдорда клетчатка олиб, шу билан рационингизда қайта ишланган ва шакарли маҳсулотлар сонини камайтирасиз”, дея таъқилади у.Эксперт таркибида кўп миқдорда шакар бўлган ширин газировка, пишириқлар ва тайёр ёрмалардан воз кечишни маслаҳат берди. Хусусан, “Рационингиздан соя, рапсо ва кунбоқар ёғлари каби рафинатланган (тозаланган, оқланган) ўсимлик ёғларини мутлақо чиқариб ташланг”, дейди Зокколан.Рафинатланган ёғлар организм учун ниҳоятда зарарли, чунки ёғ асосан кимёвий усул билан тозаланади. Шунинг учун уни қўшимча тоза зайтун мойига алмаштирган маъқул.Экспертнинг таъкидлашича, кўпроқ оқсилга бой озиқ-овқатлар, янги узилган меваларни истеъмол қилиш ва кўп миқдорда сув ичиш керак. Қиш фаслида эса D, C витаминлари ва рух қабул қилиш лозим.\nВитаминлар ва соғлом турмуш тарзи-узоқ умр гарови. Тўғри овқатланиш бўйича мутахассис Холли Зокколан Express интернет нашрига берган интервьюсида қандай қилиб умрни мазали ва фойдали тарзда узайтириш мумкинлигии борасида ўз тавсияларини берди.\n“Узоқ умр кўриш ва саломатлик учун мен зайтун ёғи, ёғли балиқ, авокадо, ёнғоқ ва уруғлар каби фойдали ёғларни истеъмол қилишни тавсия қиламан”, дейди у.\nСоғлом ёғлар зарарли холестерин миқдори, шунингдек юрак касалликлари, инсультнинг келиб чиқишини камайтиради. У арахис ёғи, соя ловияси, соя сути ва тофу каби маҳсулотларда бўлади.\nМутахассис, шунингдек, рационга клетчаткага бой бўлган ловия, дон маҳсулотлари, сабзи ва брокколини қўшишни ҳам тавсия қилди. “Ишонч ҳосил қилинг, сабзавотлардан етарли миқдорда клетчатка олиб, шу билан рационингизда қайта ишланган ва шакарли маҳсулотлар сонини камайтирасиз”, дея таъқилади у.\nЭксперт таркибида кўп миқдорда шакар бўлган ширин газировка, пишириқлар ва тайёр ёрмалардан воз кечишни маслаҳат берди. Хусусан, “Рационингиздан соя, рапсо ва кунбоқар ёғлари каби рафинатланган (тозаланган, оқланган) ўсимлик ёғларини мутлақо чиқариб ташланг”, дейди Зокколан.\nРафинатланган ёғлар организм учун ниҳоятда зарарли, чунки ёғ асосан кимёвий усул билан тозаланади. Шунинг учун уни қўшимча тоза зайтун мойига алмаштирган маъқул.\nЭкспертнинг таъкидлашича, кўпроқ оқсилга бой озиқ-овқатлар, янги узилган меваларни истеъмол қилиш ва кўп миқдорда сув ичиш керак. Қиш фаслида эса D, C витаминлари ва рух қабул қилиш лозим.


Россия ва Қирғизистон ҳар доим бирга бўлиши керак – Атамбоев\n17:31 / 20.06.2017 4579\nҚирғизистон президенти Алмазбек Атамбоев ўз президентлик муддатининг асосий якунларидан бири сифатида Россия ва Қирғизистон ўртасидаги муносабатлар янги даражага чиққанини айтди. Бу ҳақда РИА Новости хабар берган.\nАтамбоев Россияда давлат ташрифи билан бўлиб турибди.\nУнинг эслатишича, Қирғизистон президенти лавозимида яна бир неча ой қолади.\n"Мен бу лавозимда яна бир неча ой қоламан, ҳамда Қирғизистонда янги президент бўлади. Бироқ сизни ишонтириб айтишим мумкинки, Қирғизистон ўзи топган йўлдан четга чиқмайди. Ўз ишимнинг дастлабки якунларини сарҳисоб қилар эканман, президентлик муддатимдаги энг асосий натижалардан бири сифатида – Россия билан алоқаларни стратегик муносабатлар, дўстлик, биродарлик даражасига олиб чиқилганини қайд этмоқчиман", - дея маълум қилди Атамбоев Россия президенти билан мулоқот давомида.\nПрезидентнинг қайд этишича, "Биз Қирғизистонда, Россия – бизнинг дастлабки ватанимиз, бизнинг илдимиз эканини биламиз". "Ва, албатта, биз ҳар доим биргаликда бўлишимиз керак. Ҳамда ота-боболаримиз ишини давом эттиришимиз лозим", - дея қўшимча қилди Атамбоев.


Доривор ўсимликлар - Бу нима? - Онлайн Тиббий Энциклопедия MedLife.Uz\nДоривор ўсимликлар – одам ва ҳайвонларни даволаш, касалликларнинг олдини олиш учун, шунингдек, озиқ-овқат, атир-упа ва косметика саноатида ишлатиладиган ўсимликлар – гиёҳлар. Ер юзида доривор ўсимликларнинг 10-12 минг тури борлиги аниқланган. 1000 дан ортиқ ўсимлик турининг кимёвий, фармакологик ва дориворлик хоссалари текширилган.\nЎзбекистонда доривор ўсимликларнинг 700 дан ортиқ тури мавжуд. Шулардан табиий шароитда ўсадиган ва маданийлаштирилган 120 га яқин ўсимлик турларидан илмий ва халқ табобатида фойдаланилади. Ҳоз. даврда тиббиётда қўлланиладиган Дори-дармонларнинг қарийиб 40-47 % ўсимлик хомашёларидан олинади. Ўсимликлар мураккаб тузилишига эга бўлган жонли табиий кимёвий лаб. бўлиб, оддий ноорганик модалардан мураккаб органик моддалар ёки бирикмаларни яратиш қобилиятига эга. Доривор ўсимликларнинг қуритилган ўта, куртаги, илдизи, илдизпояси, туганаги, пиёзи, пўстлоғи, барги, гули, ғунчси, меваси (уруғи), данаги, шарбати, қиёми, тошчойи, эфир мойи ва бошқа(лар)дан дори-дармон тарзида фойдаланилади.\nДоривор ўсимликларни 2 хил таснифлаш қабул қилинган: 1)таъсир қилувчи моддаларнинг таркибига қараб – алкалоидли, гликозидли, эфир мойли, витаминли ва бошқа(лар), 2) фармакологик кўрсаткичларига қараб – тинчлантирувчи, оғриқ қолдирувчи, ухлатувчи, юрак-томир тизимига таъсир қилувчи, марказий нерв тизимини қўзғатувчи, қон босимини пасайтирувчи ва бошқалар. Доривор ўсимликларнинг таъсир этувчи моддалари алкалоидлар, турли гликозидлар (антрагликозидлар, юракка таъсир этувчи гликозидлар, сапонинлар ва бошқа(лар)), флавоноидлар, кумаринлар, ошловчи ва шиллиқ моддалар, эфир мойлари, витаминлар, бўёқ моддалар, ферментлар, фитонцидлар, крахмал, оқсиллар, полисахаридлар, азотли моддалар, мой ҳамда мой кислоталари ва бошқа(лар) бирикмалар бўлиши мумкин.\nДоривор ўсимликларнинг организмга таъсири унинг таркибидаги кимёвий бирикмаларнинг миқдорига боғлиқ. Бу бирикмалар ўсимликнинг қисмларида турли миқдорда тўпланади. Доривор ўсимликларнинг таъсирчанлик қуввати ҳамда сифати юқори бўлиш даври уларнинг гуллаш ҳамда уруғлаш даврининг бошланиши вақтига тўғри келади. Доривор моддалар баъзи ўсимликларнинг куртаги, барги ёки поясида, баъзи ўсимликларнинг гули ёки мевасида, баъзиларида илдизи ёки пўслоғида тўпланади. Шу боис ўсимликларнинг, асосан, биологик фаол моддалари кўп бўлган қисми йиғиб олинади. Ўсимликларнинг илдизи, илдизпояси, пиёзи ва туганаги, одатда, ўсимлик уйқуга кирган даврда – кеч кузда ёки ўсимлик уйғонмасдан олдин – эрта баҳорда тайёрланади. Ўсимликнинг мева ва уруғлри пишиб етилганда йиғилади, чунки улар бу пайтда дори моддаларига бой бўлади. Янги йиғиб олинган доривор ўсимлик маҳсулоти таркибида (ер устки аъзоларида 85 % гала, идизида 45 % гала) нам бўлади. Бу нам йўқотилмаса (қуритиш йўли билан), ўсимлик чириб, дори моддалари парчаланиб, яроқсиз бўлиб қолади.\nОдамлар қадим замонлардан табиат нематларидан фойдалана бошлаганидан буён доривор ўтлардан касалликларни даволашда фойдаланиб келганлар. Бундан 3-4 минг йил илгари Ҳиндистон, Хитой, Қад. Миср мамлакатларида шифобахш ўсимликлар ҳақида маълумотлар берувчи асарлар ёзилган. Шарқда, хусусан, Ўрта Осиё халқ табобатида доривор ўсимликлардан фойдаланиб даволаш ўзининг қад. анъаналарига эга. Шифобахш ўсимликлардан тиббий мақсадларда фойдаланиш борасида Абу Али Ибн Синонинг «Ал-Қонун» асарида 476 га яқин ўсимликнинг шифобахш хусусиятлари ва уларни ишлатиш усуллари тўғрисида маълумотлар келтирилади. Ҳоз. вақтда доривор ўсимликларнинг тури кўпайиб, халқ табобати шифобахш ўсимликлар билан бойиган. Доривор ўсимликлардан кўпроқ, анор, аччиқмия, бодом, дўғбуй, доривор гулхайри, ёнғоқ, жағ-жағ, зубтурум, исириқ, итбурун, омонқора, писта дарахти, сачратқи, чойўт, шилдирбош, ширинмия, шувоқ, янтоқ, ялпиз, кийикўт, тоғрайҳон, қизилча, қоқиўт ва бошқа(лар) тарқалган. Аччиқмиядан пахикарпин, оққурайдан песни даволашда қўлланиладиган псорален, исириқдан гармин, исигекдан анабазин, омонқорадан галантамин, шилдирбошдан сферофизин ва бошқа(лар) алкалоидлар олинади. Анор пустидан гижжа ҳайдовчи пелтерин танат ва экстракт тайёрланади. Доривор гулхайри препаратлари балғам кўчирувчи ва юмшатувчи, жағ-жағ ва лагохилусдан тайёрланган дорилари қон кетишини тўхтатувчи, писта бужғуни ва чойўтдан тайёрланган дорилар меъда-ичак касалликларини даволашда ишлатилади. Доривор ўсимликларни топиш ва улардан алколоидлар олишда Ўзбекистон ФА Ўсимлик моддалари кимёси институтининг хизмати катта. Ин-тда 4000 дан ортиқ ўсимликнинг турли органлари алколоид олиш мақсадида ўрганилиб, улардан 1000 га яқин табиий бирикмалар ажратиб олинган. Шу асосда цитизин, галантамин каби 20 дан ортиқ қимматли дори воситалари яратилган ва тиббиётга жорий қилинган. Ёввойи доривор ўсимликлар хомашёлари, асосан, «Ўзфармсаноат» республика давлат-акциядорлик концерни, матлубот ширкатлари ва Ўзбекистон Қишлоқ ва сув хўжалик вазирлигининг «Шифобахш» ишлаб чиқариш бирлашмаси хўжаликлари томонидан тайёрланади (яна қ. Фитотерапия).